Ямандаги ҳусийчилар дронлар ёрдамида БААга ҳужум уюштирди\nAl Mayadeen телеканали маълумотларига кўра, БАА ҳудудига 20 та дрон ва 10 та баллистик ракета ёрдамида ҳужум қилинган. Ҳужум оқибатида 3 киши ҳалок бўлиб, 6 киши яралангани айтилган.\nЯманнинг «Ансор Аллоҳ» (ҳусийчилар) исёнчи ҳаракати Бирлашган Араб Амирликлари (БАА) ҳудудига ҳужум уюштирганини эълон қилди. Бу ҳақда Al Jazeera хабар берди.\n«Ансор Аллоҳ» расмий вакили Яҳё Сариянинг таъкидлашича, «яқин бир неча соат ичида ҳаракат ҳарбий амалиёт ҳақида баёнот беради».\nБАА ҳудудига Ямандан 20 та дрон ва 10 та баллистик ракета ёрдамида ҳужум уюштирилди, деб хабар берди Al Mayadeen телеканали ўз манбаларига таяниб. Уларга кўра, дрон ва ракеталар «нозик нишонларни урган».\nҲужум оқибатида 3 киши ҳалок бўлиб, 6 киши яралангани айтилган.\nАввалроқ, Абу-Даби полицияси учта ёқилғи ташувчи автомобиль ёниб кетган Ал-Мусаффаҳ саноат ҳудудида, шунингдек, мамлакат пойтахти аэропорти яқинидаги қурилиш майдончасида ёнғин содир бўлгани ҳақида хабар берган эди. Уларнинг барчаси зудлик билан ўчирилган.\nҚайд этилишича, аэропортдаги ёнғин ҳаво қатновига ҳеч қандай таъсир кўрсатмаган. Шу билан бирга, хавфсизлик кучлари воқеа жойида ҳужум қилган дронларнинг тахминий бўлаклари топилганини маълум қилди.\nСаудия Арабистони бошчилигидаги коалиция ҳам ҳусийчилар дронлардан, шу жумладан Сана халқаро аэропортидан учирилган учувчисиз учар қурилмалардан фойдаланган ҳолда ҳужум қилганини билдирди.\nЎтган ҳафта «Ансор Аллоҳ» раҳбарияти аъзоси Муҳаммад ал-Баҳити, агар мамлакат Яман можаросига ҳарбий аралашувини тўхтатмаса, исёнчилар БААга ракета ҳужумлари уюштириши ҳақида огоҳлантирган эди.\nСанадан «Ал-Араби» телеканалига берган интервьюсида у БАА 2019 йилда Саудия Арабистони бошчилигидаги араб коалициясида иштирокини тўхтатишга қарор қилганини, бу, унинг сўзларига кўра, Яман халқига қарши тажовузни бошлаб берганини эслатди. «Бироқ, яқинда Амирлик қуролли кучлари яна Шабва, Мариб ва Ал-Бейдада жанг қилаётган ёлланма аскарларни қўллаб-қувватлашни бошлади», — деди ал-Баҳити. У БААга «ҳарбий аралашувни тўхтатиш»ни маслаҳат берди, «акс ҳолда ҳусийчиларнинг жавоб қайтаришдан бошқа иложи қолмайди».\nЯмандаги можаро 2014 йил августидан бери давом этмоқда. Ҳарбий қарама-қаршилик Саудия Арабистони бошчилигидаги коалиция қўшинлари 2015 йил март ойида президент Абд Раббо Мансур Ҳодийга содиқ қуролли кучларни қўллаб-қувватлаш мақсадида мамлакатга кирганидан кейин кучайган.\nЯмандаги уруш дунёдаги энг катта гуманитар инқирозни келтириб чиқарди. БМТ маълумотларига кўра, 24 миллиондан ортиқ яманлик, яъни мамлакат аҳолисининг қарийб 80 фоизи инсонпарварлик ёрдамига муҳтож, давлат ичида бошқа жойга кўчиб кетганлар сони эса 3 миллиондан ошади.


Бугун Новак Жокович кортга тушади\n13 июнь, 2020, 11:48\nСербияда теннис байрами бошланди\nСербия пойтахти Белград шаҳрида теннис бўйича "Adria Tour" кўргазмали турнири Новак Жокович томонидан ташкил этилаётганидан хабарингиз бор.\nУнда саккиз нафар теннисчи икки гуруҳга бўлинган ҳолда ўзаро рақобатлашади. Мазкур турнирнинг гуруҳ босқичига қуръа ташланди.\nҚуръа натижасига кўра, "A" гуруҳидан Новак Жокович, Александр Зверев, Филип Крайинович ва Виктор Троицки жой олган бўлса, "В" гуруҳида Доминик Тим, Григор Димитров, Душан Лайович ҳамда Дамир Жумҳур ўзаро куч синашадиган бўлди.\nМусобақанинг илк кунида иккита тур учрашувлари бўлиб ўтади. Эртага эса ҳал қилувчи ўйинлар ҳамда гуруҳ ғолиблари ўртасида финал ўйини ўтказилади. Ҳар бир учрашув уч сетдан давом этади. Сетлар тўрт очкогача ўйналади.


SPORTS.uz талқини бўйича Европа топ-5 чемпионатларида тур рамзий терма жамоаси\n7 октябрь, 2020, 13:04\nТеглар:Реал | Ла Лига | АПЛ | А Серия | Тоттенхэм | Манчестер Юнайтед | Ливерпуль | Бундеслига | Бавария | ПСЖ\nТур таҳлилини эътиборингизга ҳавола этамиз.\nКучли бешлик чемпионатлари бизни кичик муддатга тарк этди. Аслида, ушбу тўхталиш расмий мақомдаги ФИФА кунлари натижасида бўлмаса-да, баҳор охири ва ёз ичида ўтказилмаган терма жамоа йиғинлари ўрнига компенсация бўлиши кўзда тутилди. Бир хилликдан қочиш мақсадида бу каби тўхталишларнинг бўлиб туриши ҳам биз футбол мухлисларининг фойдасига. Олдинда бизни қизиқарли Миллатлар Лигаси беллашувлари ва миллий терма жамоамиз иштирокидаги ўртоқлик учрашувлари кутиб турибди.\nУшбу рамзий терма жамоада имкони борича уикэнд қаҳрамонларини жамлашга ҳаракат қилдик. Баъзи жамоалар жуда кучли ўйнаган бўлса-да, улардан биттадан футболчиларни олдик, холос. Уларни жамоалари муваффақиятига бизнинг ҳурматимиз рамзи сифатида қабул қиласиз. Бошладик!\nБош мураббий: Карло Анчелотти (“Эвертон”)\nЛиверпулликларнинг ушбу муваффақиятини фақат омадли тақвимга йўйиш нотўғри бўларди. Улар дастлабки турдаёқ, “Тоттенхэм”га қарши турнинг марказий беллашувида майдонга тушди. “Ирисчилар” доимо ўзларининг ўртамиёна трансферлари билан барчанинг эътиборини тортиб келган. Ҳар гал, мана энди “Эвертон” кучайса керак, дея умид қилганимизча қолаверардик. Ўтган мавсум ўртасида клуб эгалари Карло Анчелоттини жамоага олиб келиб, ўз мақсадлари нақадар жиддий эканини кўрсатиб қўйишди. Тажрибали мутахассис 1 йил ҳам ўтмай, “Эвертон”ни мутлақ бошқа даражага олиб чиқди. Ҳали грандлар билан кечадиган баҳслар олдинда. Бироқ “Карло ота”гача Мерсисайд клуби АПЛнинг ўртамиёна жамоаларини ҳам енга олмасди.\nДарвозабон: Тибо Куртуа\n“Реал”нинг Валенсияга сафари ҳар қандай ҳолатда ҳам хавфсиз кечиши керакдек эди. Ушбу мавсум шаҳарнинг элитадаги иккала жамоаси ҳам у қадар яхши ҳолатда эмас. Аммо “Қироллик клуби”да ҳам бир қадар муаммолар кўзга ташланиб боряпти. 2:0 ҳисобидаги ғалаба кўринганидек осонлик билан қўлга киритилмади. Учрашув статистикасига назар ташлар эканмиз, “Леванте” ҳеч бир жабҳада мадридликлардан ортда қолмаганига гувоҳ бўламиз (албатта, голлар бундан мустасно).\nШу куни Бельгия терма жамоаси аъзоси етарлича тер тўкишга мажбур бўлди. Акс ҳолда, Винисиус ва Бенземанинг голлари “Реал” ғалабасига кифоя қилмаган бўларди. Аниқ зарбалар сони бўйича майдон эгалари “бланкос”дан олдинда. Тибонинг маҳорати жамоасига Ла Лига пешқадамлигини тақдим этганини шу орқали ҳам билиб олишимиз мумкин.\nЧап қанот ҳимоячиси: Аарон Кресуэлл\n“Болғачилар” ўйини ўхшаб қолса ҳеч кимга кун бермайди. “Лестер” ҳужумчиларининг куйиб-пишишини кўриб, раҳмингиз келади. Аммо шу куни лондонликлар ҳимояси жуда ишончли ҳаракат қилди. Чап қанот вакили эса нафақат ҳимояда, балки ҳужумда ҳам етарлича фойда келтирди. Унинг иккита узатмаси шерикларининг 2 та голи билан якунланди.\nУнга рақобатчи сифатида Бэн Чилуэлл ва Тео Эрнандес вариантлари мавжуд эди. Аммо бош мураббийсиз ўйнаган “Вест Хэм” эришган ғалаба салмоқлироқдек, назаримда.\nМарказий ҳимоячи: Рауль Албиоль\nУнаи Эмери ҳали ўз услубини “Вильярреал”га сингдириб улгурмагани дастлабки турлардаги ўйинлардан кўриниб қолди. Ҳужумда мазмун кўринмаяпти. Албиолнинг тажрибаси “Атлетико”га қарши ўйинда жамоасини мағлубиятдан қутқариб қолди. Аммо бу клуб мухлисларини қониқтирмаслиги аниқ. Мавсум бошида имзоланган шартномалар бизга бошқача клубни тақдим этиши керакдек эди. Мавсум дебютанти “Уэска”га бой берилган тайёр ғалаба, “Барса”дан бир таймда ўтказиб юборилган 4 та гол ва “Атлетико”га қарши беллашувда ҳимоядан чиқа олмаслик. Мадридликларнинг нақ 4 та зарбасини ҳимоячи блоклашга эришди. Акс ҳолда, испан матбуотида аллақачон Эмерининг истеъфоси ҳақидаги гаплар айланиб қолган бўларди.\nМарказий ҳимоячи: Жюль Кунде\n“Барселона”га қарши учрашувда эҳтиёткорлик иккала жамоанинг ҳам биринчи рақамли фикри бўлиб турди. Аммо барибир ташаббус майдон эгаларида бўлди. Куман “Барселона”да нимадир қилишга қодирлиги маълум бўлиб улгурди. Андалусияликларга қарши учрашувда унинг жамоаси у қадар ёмон ҳаракат қилмади. Шунчаки, Лопетеги қўл остидаги “Севилья” анчагина кучайишга эришди.\nКунде бурчак зарбалари пайтида тез-тез ҳужумда кўзга ташланди. Мессини зарарсизлантириш ва тезкор Фатини ўтказиб юбормаслик ҳам кўп жиҳатдан француз ҳимоячиси меҳнатлари ортидан уддаланди.\nЎнг қанот ҳимоячиси: Эктор Бельерин\n“Арсенал” бирмунча қийин бўлса-да, ғалабаларни қўлга киритмоқда. “Ливерпуль”га қарши баҳсдаги мағлубиятни инобатга олмаса, барчаси рисоладагидек. “Шеффилд”нинг ушбу мавсумда “кетмони учмаётган” бўлса ҳам, аслида яхшигина муаммо туғдиришга қодир бўлган клуб.\nИспаниялик лотераль қанот ҳимоячисининг саъй-ҳаракатлари билан 2 та гол уриб олинди. Ҳа 2-голда унга ёзилган ассист бироз осонроқ қўлга киритилди. Чунки, анча орқароқда ундан тўпни қабул қилиб олган Николья Пепе бирмунча масофани дриблинг билан босиб ўтди. Аммо иккала гол ҳам унинг қанотдан бошлаган ҳужумлари оқибатида киритилди. Ўтказиб юборилган голда ҳам Эктор жой олган қанотнинг айби бироз камроқдек.\nМарказий ярим ҳимоячи: Жоржиньо\nИккита пенальтини қойиллатиб амалга оширган италиялик хавбекни рамзий терма жамоамизга киритишни лозим топдик. Сабаби, “Челси”нинг чиройли ғалабасидан кимдир вакил сифатида эсланмаслиги адолатдан бўлмасди. Саррининг эркатойи Лэмпард қўл остида ҳам ўз ўрнини эгаллай бошламоқда. Ковачич навбат кутишга мажбур бўляпти.\nҲужумкор ярим ҳимоячи: Сон Хён Мин\nКореялик футболчи АПЛ тарихига энг йирик ҳарфлар билан ёзилувчи осиёликка айланиб боряпти. У кўрсатаётган мўъжизалар орқали аксарият футбол мухлислари Парк Жи Сун ва Шинжи Кагаванинг ажойиб ўйинларини ёддан чиқара бошлади. Ўхшашликни қаранг, яна бир дурдона ўйинини Сон айнан “қизил иблислар”га қарши ўтказди. Де Хеа оёқлари орасидан ўтказиб юборган гол туфайли ўша тунда ухлай олганмикан?!\nҲужумкор ярим ҳимоячи: Хамес Родригес\nШу темпда давом этиб, мавсумни супер тарзда ўтказсаю, кейин яна бирорта гранд клуб таклифига илиниб кетиб қолса, нима бўлади, деган савол пайдо бўлмоқда. У уйини топиб олди. “Порту”, “Монако”, “Эвертон” ва Колумбия терма жамоаси - бир-бирига ўхшаш жамоалар, шундай эмасми?! Уларда Хамес каби ижодкорлар қадрланади ва ўзи хоҳлаган ўйинини намойиш этишига имконият яратиб берилади. Бошқачароқ қилиб айтганда, Родригес “Реал”да Зидан айтган расмни чизиши лозим эди. “Эвертон”да унга эркинлик тақдим этилди ва у истаганича ижод қилиши мумкин: 2 та гол, 1 та ассист.\nЧап қанот ҳужумчиси: Неймар\nПСЖ “Анже”ни кўрдим демади. Неймар ва Мбаппеси бор жамоага Франциядан муносиб рақиб чиқиши қийин масала экани яна бир бор исботланди. Бўлган тақдирда ҳам, у “Анже” эмас.\nШу куни бразилиялик вингер 2 та гол уришдан ташқари, Гуйенинг супер зарбасига пас ҳам амалга оширди. У ўзи айтганидек, анча улғайибди: масъулият ва ақл билан ҳаракат қилмоқда.\nЎнг қанот ҳужумчиси: Олли Уоткинс\nҲа, у асосан, марказий ҳужумда ҳаракат қилади. Аммо ёш ҳужумчини қанот вакили сифатида ўйнай олишига ишонамиз. Унинг тезкор ҳаракатлари ҳам буни кўрсатиб турибди.\n“Ливерпуль” дарвозасига сўнгги бор Димитар Бербатов 2010 йилда хет-трик қайд этган экан. 4-5 йил аввал мерсисайдликлар дарвозасига кимнингдир 3 та тўп киритиши ҳайратланарли ҳолат эмасди, аммо бугун… Бугун Клопп шу қадар катта даражадаги жамоа туздики, биз ливерпулликлардан бу каби мағлубиятларни мутлақ кутмай қўйдик.\nУоткинс амалдаги чемпионлар дарвозасига классик хет-трик жойлади. Яъни, бу голларнинг бири ўнг оёқ, бири чап оёқ, яна бири бош билан киритилди.\nМарказий ҳужумчи: Роберт Левандовски\nАлбатта, узоқ мавсум олдидан жамоаларнинг потенциали ҳақида нимадир дейишимиз қийин масала. Аммо энди мюнхенликлар ҳимоясидаги муаммолар янада яққол кўзга ташланмоқда. Ҳа, ҳужумга гап йўқ. Бу зирҳланган “немис машинаси”нинг ҳужум бўлими нақадар яхши ишламасин, рақиблар ҳам қараб турмаслигини инобатга олиши зарур. Акс ҳолда, Левандовскининг ҳар ўйинда покер қайд этишига ҳеч ким кафолат бера олмайди ва ЕЧЛда “Герта”дан анча юқори савияли жамоалар ўйнайди.\nЮқорида айтиб ўтганимдек, бир қатор кучли футболчилар, жумладан, Жек Грилиш, Доминик Калверт-Льюин, Киллиан Мбаппе ва Харри Кейн кабилар рамзий терма жамоамиздан жой олмади. Кейинги турларда уларни ҳам ушбу таркибда кўришга умид қилиб қоламиз.\nВидео "Тоттенхэм" сафарда "Лидс"га ютқазиб қўйди (видео)


Бугунги кунга қадар оила, оилавий муносабатлар тўғрисида жуда кўп ёзилган. Кимдир ойлани муқаддас дея кўкларга кўтарган бўлса, яна кимдир муҳаббатни ўлдиради дея ерга урган, бошқалар эса оила ҳақида кўпдан-кўп насиҳатлар қилган.\nМен ҳам оила ҳақида ҳикоя ёзишни истадим. «Нега ҳикоя?» деб сўрайдиган бўлсангиз, шундай изоҳ беришим мумкин: мен ҳикояларнинг қудратига ишонаман. Ҳикоялар туйғуларни тиниқлаштириши, эсда қоладиган қилиши мумкин. Ҳаётий воқеалар асосида ёзилган ҳикояларимда кўпчилик ўз ҳаётига оид нимадир топишига ишонаман. Ёзганларим ўзларининг дардлари ва чоралари билан оилавий ҳаётда бахтиёрлик санъатига ҳисса қўшадиган ҳикоялар бўлиши учун уриндим.\nБу китобдаги ҳикояларда моддий муаммолар, фидокорликлар ёки йирик ҳодисалар йўқ. Ёнғин эмас, ёнғинга сабаб бўладиган учқунлар ҳақида ҳикоя ёздим. Гул эмас, гулни ундирадиган сув тўғрисида ҳикоя ёздим. Сизга манзур бўлади, деган умиддаман.\nҲикояларимни ёзиш жараёнида жуда кўп инсонлар билан учрашдим. Самимиятлари, туйғулари ва бошдан кечирганларини мен билан ўртоқлашган ҳикояларимнинг яширин қаҳрамонларига ўз миннатдорлигимни билдираман.\n© Сема Марашли\nМаҳсулот коди: Turmush o'rtog'imning tengi yo'q\nМуаллиф: Сема Марашли\nСолиқсиз: 23000 сум\nТурмуш ўртоғимнинг тенги йўқ, Сема Марашли, Turmush o'rtog'imning tengi yo'q, Sema Marashli\nСема Марашли, Тўйдан кейин ҳам муҳаббат бўлсин, To'ydan keyin ham muhabbat bo'lsin, Sema MarashliОил..


Ўзбекистонда энди ишсизлар ҳам пул ишлашлари мумкин бўлади - BBC News O'zbek\nЎзбекистонда энди ишсизлар ҳам пул ишлашлари мумкин бўлади\n14 сентябр 2017\nПойтахт Тошкентдан олинган хабарларга кўра, бутун мамлакат бўйлаб, айниқса, олис ва чекка қишлоқ ҳудудларидаги беиш одамлар пулли жамоатчилик ишларига жалб этилишади. Уларнинг сирасига қишлоқ хўжалик ишлари ҳам киради.\nАввалбошдан таъкидлаш керак, ишсизлик, йилларки, долзарб муаммолигича қолаётган мустақил Ўзбекистон тарихида бу каби янгилик ҳалича кузатилмаган.\nАён бўлишича, ишсизларнинг унча узоқ кутишларига ҳам тўғри келмайди, бу иш шу йилнинг 1 октябридан бошлабоқ синов тариқасида йўлга қўйилади.\nҚорақалпоғистон Республикаси, барча вилоятлар ва Тошкентнинг биттадан туманида синаб кўрилади.\nАгар, иш берса, янги режа келаси йилнинг 1 январидан бошлаб, босқичма-босқич мамлакатнинг барча туман ва шаҳарларида амалга оширилади.\nПулли жамоатчилик ишлари дейилганда, аҳоли яшайдиган манзиллар, маҳаллаларни обод қилиш, ариқлар, ирригацион тизимларни тозалаш, уй-жой коммунал хўжалик объектларини таъмирлаш, инфратузилмани яхшилаш, кўча ва йўлларни созлаш ҳам назарда тутилади.\nҚишлоқ хўжалик ишларидаги мажбурий меҳнат эса, узоқ йиллардан буён Ўзбекистон халқаро миқёсда танқидларга тутиб келинаётган соҳа ва муаммолардан бири бўлади.\nАммо бу ишларнинг қандай асосда ташкил қилиниши, иш ҳақларининг қай тартибда берилиши ва миқдори қанчани ташкил этиши тафсилотлари ҳозирча маълум эмас.\n"Ўзбекистон" канали: Ёшлар ноиложликдан Россияга кетмоқда\nШавкат Мирзиёев: Номаълумликдан машҳурликка\nХабарларга кўра, бунга қаратилган комплекс чора-тадбирлар президент Шавкат Мирзиёевнинг буйруғи асосида мамлакат Бандлик ва меҳнат муносабатлари вазирлиги қошидаги Жамоатчилик ишлари жамғармаси томонидан амалга оширилади.\nЎзбекистон Молия вазирлиги жамоатчилик ишларини уюштириш ва амалга ошириши учун жамғармага жорий йилда 84 миллиард сўм, 2018 йилда эса, 714 миллиард сўм ажратади.\nБошқа томондан, таъкидланишича, жамоатчилик ишларига жалб қилинган беиш ўзбекистонликлар жисмоний шахслардан олинадиган даромад солиғидан озод этилишади.\nБундан ташқари, қилган жамоатчилик ишлари учун жамғармадан олажак иш ҳақлари бир маротабалик социал тўловга ҳам тортилмайди.\nЎзбекистон ва ишсизлик\nАгар, айрим маълумотларга таянилса, бугун Ўзбекистон аҳолисининг ярмидан ортиқроғини ёшлар ташкил қилади.\nБу эса, Ўзбекистоннинг меҳнатга лаёқатли аҳолисининг катта қисми ёшлардан иборат эканини англатади.\nМеҳнат вазирлиги маълумотларига қараганда, республикада ҳар йили 560 минг ёш махсус ҳунар билим юртлари, лицей ва ўқув юртларини битириб чиқади.\nБироқ ҳукумат уларнинг барчасини иш билан таъминлашга қурби етмайди.\nШу боисдан, миллионлаб меҳнат муҳожирлари ҳар йили тирикчилик илинжида ташқарига, асосан Россия ва Қозоғистонга, иш излаб боришга мажбурлар.\nБиргина Россиянинг ўзида расмий ҳисобларга кўра, икки миллион ўзбекистонлик меҳнат қилади, уларнинг аксарияти ёшларни ташкил қилади.\nОлдинроқ Би-би-си гаплашган Россиядаги бир гуруҳ меҳнат муҳожирлари ватанларида иш бўлса, жон деб уйга қайтишларини айтгандилар.\nТаъкидлаш жоиз, аксарият ўзбекистонлик меҳнат муҳожирлари Россиянинг ўзида ҳам худди шунга ўхшаш жамоатчилик ишларида банд бўлишади, қилган ана шу меҳнатлари учун бир неча юз АҚШ доллари миқдорига тенг маош олишларини айтиб келишади.\nАгар, уларнинг орада Би-би-си Ўзбек Хизматига берган суҳбатлари тафсилотларига таянилса, ана шу пуллари эвазига Ўзбекистонда уй-жой қилишади, машина олишади, тўй қилишади ва фарзандларини ўқитишади.\nШавкат Мирзиёевнинг ўтган йил Ўзбекистон муваққат президенти сифатида имзолаган илк қонуни эса, айнан ёшлар тўғрисида бўлган.\n"Давлатнинг ёшлар сиёсати ҳақида"ги ана шу қонунида уларнинг ҳуқуқ ва эркинликлари кафолатланиб, ижтимоий ҳимоя қилиниши, иқтидорли ва қобилиятли ёшлар давлат томонидан қўллаб-қувватланиши кўрсатилган.\nКузатувчилар эса, Шавкат Мирзиёевнинг дастлабки қонуни ёшлар ҳақида бўлгани бежиз эмаслигига алоҳида диққат қаратишган.\nУларга кўра, Ўзбекистоннинг меҳнатга лаёқатли аҳолисининг катта қисмини ёшлар ташкил қилар экан, президентликка асосий номзод деб кўрилган Мирзиёев учун ўша пайтда ёшларнинг овозини олиш жуда муҳим бўлган.\nБуларнинг барчаси манзарасида сўнгги янгилик турли ижтимоий-мулоқот тармоқларида қизғин баҳсу мунозараларга туртки берган.\nАйримлар уни хуш қаршилашган бўлса, бошқалари Ўзбекистон ҳукуматини арзон ишчи кучини суиистеъмол қилаётганликда айблашган.\nАгар, маҳаллий кузатувчиларнинг кузатувларига таянилса, Ўзбекистонда бугун ҳам аҳолининг аксарият қисми ўртаҳолликда умр кечиради.\nИсроил фавқулодда ҳолат эълон қилди, минтақада вазият танг - можаро илдизи қаерда?\nҚозондаги отишма: Мирзиёев Путинга ҳамдардлик билдирди\nCPJ: Блогер Отабек Сатторий зудлик билан қўйиб юборилиши лозим - суд ҳукмига муносабат\nРоссия постсовет ҳудудини "олиб қўйиши керак"ми ва Путин нега мигрантларга қулай шароит яратмоқчи? Янгиликлар


Трампнинг рақиблари қандай қилиб Ўзбекистонни Украина билан адаштиргани ҳақида - Anhor\nAnhor Все посты Трампнинг рақиблари қандай қилиб Ўзбекистонни Украина билан адаштиргани ҳақида\nЎзбекистон АҚШ Конгресси томонидан президент Трампни импичмент беришга мажбур этиш бўйича бораётган жараён объектига айланди.\nWashington Post нашри 6 октябрь куни бир мақолани чоп этди, унда жаноб Трампнинг адвокати Руди Жулиани Хьюстон энергетика компаниясининг топшириғи бўйича ўзининг бирмунча вақт олдинги “собиқ совет блоки”даги контактлари ҳақида батафсил гапириб берган. Унга кўра, гўёки жаноб Жулиани бўлғуси президентлик сайловларида Трампнинг рақиби бўлган Жо Байденнинг Burisma энергетика компанияси (Украина) билан алоқалари ҳақида билган (ёки билиши мумкин бўлган). Ўша пайтда жаноб Байден АҚШ вице-президенти бўла туриб, гўёки ўзининг ўғли Хантерни Burisma топ менежери лавозимига “жойлаштирган”. Бу ҳақда Жулиани гўёки унга топшириқ берган шахсга айтиб берган. Жаноб Трамп эса, Burisma билан боғлиқ вазиятни ўз рақибининг коррупцион битими сифатида тақдим этишга уриниб, Украина президенти Зеленскийдан уни тергов қилишни сўраган. Жаноб Зеленский ҳам ваъда берган. Аммо бу ваъда жаноб Трампнинг рақиблари учун уни Конгрессда ўз мансабидан фойдаланганликда, яъни коррупцияда айблашга асос бўлди. Ҳозир “украинагейт” деб аталаётган нарса бошланди ва бу Трамп импичменти жараёнини бошлаш учун баҳонага айланди.\nКўриб турганингиздай, биз ҳар сафар “гўёки” сўзини ишлатяпмиз. Гап шундаки, на Washington Post мақоласининг муаллифлари, на конгрессменлар нима, қачон ва қандай юз берганини аниқ билмайди (эслолмайди). Океан ортидаги бизнесмен-ҳамкасбга кўрсатиладиган оддий “хизмат” бироз вақтдан кейин катта сиёсий ўйинда кўзир қартага айланиши кимнинг ҳам хаёлига келибди дейсиз.\nМана шу “ҳеч ким эслолмайди!”ни адвокат Жулиани ўз топшириқ берувчиси Трампни ҳимоя қилиш учун асосий далил қилиб олди. У журналистларга “Мен у пайтда Украинада ҳеч қандай битимларни амалга оширмаганман. Украинадаги битимлар ҳақида ҳеч нима билмайман. Умуман, ўша пайтда Ўзбекистон билан битимларни тайёрлаганман” дейди.\nАлбатта, америкалик оддий конгрессмен Украина ва Ўзбекистон орасидаги фарқни қийинчилик билан англаши мумкин. Бу мамлакатлар ва Уганда ўртасидаги ёки Уругвай ўртасидаги фарқни ҳам, албатта… Бироқ Конгрессдаги эҳтирослар туғёни шу даражада юқорики, ишни ҳуқуқшунослар ўз қўлларига олишди. Мана энди Жулианининг “Ўзбекистондаги изи” тергов қилиниши керак. Бу эса анча жиддий тергов бўлиши аниқ. Гап шундаки, anhor.uz маълумотларига кўра, жаноб Жулиани ҳеч қачон Ўзбекистонда газ (нефть) соҳасидан манфаатга эга бўлмаган. Яъни у, юмшоқ қилиб айтганда, яхшигина адашган.\nДемак, биз яна бир можаронинг гувоҳига айланиш арафасидамиз. Бу сафар бевосита ўзимиз иштирокимизда.\n19 нафар тарбияланувчи заҳарланган Бекобод боғчасининг мудираси, ошпази ва ҳамшираси ишдан бўшатилди


Индонезия расмийлари яқинда Жакарта меҳмонхонасига ҳужум қилганликда айбланган 10 кишининг номларини эълон қилдилар.\nМазкур ҳужум оқибатида 12 одам нобуд бўлди ва деярли 150 киши яраланди.\nРасмийларга кўра¸ бу 10 кишидан баъзилари ўтган йили Бали оролида юз берган портлашларда қатнашган. Бали портлашлари оқибатида 200дан ортиқ одам қурбон бўлган эди.\nИндонезия ҳукумати “Жамоаи Исломия” гуруҳини ушбу икки ҳужумни уюштирилганликда айблади. Бу гуруҳнинг “Ал-Қайда” террор тармоғи билан алоқа ўрнатгани тахмин этилмоқда.


Импорт машиналари расмийлаштирувининг тўхтатилгани давлат божларига доир ўзгаришлар билан боғлиқ.\nЎзбекистонда импорт қилинган автомобилларни расмийлаштириш бир ой муддатга тўхтатилди. Давлат нотариуслари хорижда ишлаб чиқарилган машиналарнинг нафақат олди-сотдиси, балки ишонч қоғозини расмийлаштирмаяпти. Ўзбекистон Адлия вазирлиги бу қарорини импорт машиналар учун давлат божини йиғиш тартибига ўзгартишлар киритилаётгани билан изоҳламоқда. Вазирлик ўзгартишлар нимадан иборат бўлишини изоҳламаётир.\nЖорий ой бошидан ўзбекистонлик импорт машиналар эгалари ўз мулкини на сота олади, на уни бошқа одамга тухфа қила олади ва на ишонч қоғозини расмийлаштириб бера олади.\nЎзбекистонда чиқадиган Интернет нашрлари чеклов фақатгина Россияда ишлаб чиқарилган “Жигули” русумидаги машиналарга жорий қилинганини ёзди.\nЛекин Тошкентдаги давлат нотариус идораларидан бирининг ходими импорт машиналарининг барча турларини бир одамдан бошқаси ихтиёрига ўтказишга бир ой муддатга тақиқ жорий қилинганини Ўзбекистон Адлия вазирилигидан кўрсатма туширилгани билан изоҳлади.\n- Бир ойга, вақтинч тақиқ қўйилди ҳозир. Бу ҳақда адлия вазирлигидан топшириқ келди. Импорт машиналарига довренность (ишонч қоғози-таҳр.) ҳам бермаяпмиз. Лекин тақиқ сабабини мен билмайман,- деди тошкентлик нотариус.\nСуҳбатдошимиз Ўзбекистонда хорижий машиналар билан савдо қиладиган автосалонлардан сотиб олинган машиналарни расмийлаштиришга ҳам тақиқ жорий қилинганми йўқми, аниқлаштира олмаслигини айтди.\nЎзбекистон Адлия вазирлигининг нотариуслар билан ишлаш бошқармасининг ўзини таништирмаган мутасаддиси хорижда ишлаб чиқарилган машиналарни расмийлаштиришга бир ой муддатига челов жорий қилинганини тасдиқлаб, бу фақат жисмоний шахслар ўртасидаги машина олди-сотдисини расмийлаштиришга тааллуқли эканини билдирди.\n- Бир ойга жорий қилинди. Сабаби давлат божини ундириш тартиби ўзгармоқда. МДҲ мамлакатларида ишлаб чиқарилган машиналарга тегишли бу тақиқ. Бир ой давом этади холос, бир ойдан кейин бемалол расмийлаштиришингиз мумкин бўлади. Ҳозир махсус ишчи гуруҳи тузилди, улар импорт машиналари учун ундирилаётган давлат божини ўрганишмоқда. Лекин автосалонлардан сотиб олинган машиналар ГАИда расмийлаштирилади. Унинг учун нотариусга бориш шарт эмас,- деди адлия вазирлиги расмийси.\nИмпорт машиналари учун давлат божи йиғиш тартибига ўзгатишлар киритилаётганини айтган вазирлик расмийси, ўзгартишлар нимадан иборат бўлишини аниқлаштирмади.\nУнинг чеклов фақат МДҲда ишлаб чиқарилган машиналарга тааллуқли дегани ҳам қизиқ. Чунки тошкентлик нотариуслар хорижда ишлаб чиқарилаган барча машиналарни расмийлаштириш бир ой муддатга тўхтатилган, демоқда.\nЎзбекистон автомобил ишлаб чиқарувчиларни ҳимоя қилиш учун жорий қилингани айтиладиган бу тартиб ўзбекистонлик ҳаридорнинг эҳтиёжларини умуман инобатга олмаслигини хулоса қилса бўлади. Чунки Ўзбекистоннинг ўзида ишлаб чиқарилган машинани сотиб олиш учун харидорлар ойлаб навбат кутишлари ҳаммага маълум.\nБунда потенциал харидор автосалон билан машина сотиб олиш учун шартнома тузган пайтда нархнинг 85 фоизини тўлаб қўйиши, шундан кейин камида олти ой давомида кутиши керак бўлади. Агар бу орада нархлар ошадиган бўлса, машинани олаётган пайтда нарх ошишишдаги фарқни тўлаш ҳам харидор зиммасига тушади.\nБундан ташқари мамлакатнинг ўзида ишлаб чиқарилган машинани сотиб олган ўзбекистонлик уни бир йил давомида сота олмайди.\nНатижада кўп ҳолларда иккинчи қўл машинанинг бозордаги нархи, автосалондаги янги автомобил нархидан анча қимматроқдир. Дунёнинг бошқа мамлакатлари учну мисли кўрилмаган бу ҳолат ўзбекистонликлар учун одатий ҳолга айланган.\nИмпорт машиналарини расмийлаштириш бир ой муддатга тўхтатилиб, давлат божини унидириш тартибига ўзгартиш киритилаётгани кўпчиликнинг шундоқ ҳам осмондаги нархлар яна ошади, деган хавотирларни келтириб чиқарди.\nҲар қалай, Ўзбекистонда давлат божлари ёки бошқа тўловлар арзонлагани тажрибада ҳали кўрилмаган.


Арнасой туманида сайёр қабул ўтказилди » Жиззах вилояти ички ишлар бошқармаси расмий сайти\nЖиззах вилояти ички ишлар бошқармаси » ИИБ хабарлари » Арнасой туманида сайёр қабул ўтказилди\nАрнасой тумани “Гулбаҳор” шаҳарча фуқаролар йиғинида сайёр қабул ўтказилди. Мазкур учрашуда вилоят ички ишлар бошқармаси бошлиғи Ғайрат Қодиров, Арнасой тумани ҳокими Жамолиддин Бердибоев иштирок этиб, аҳолини қийнаб келаётган ижтимоий муаммолар ечимини бартараф этишга қаратди.\nЙиғилишда аҳолининг турмуш фаравонлигини яхшилашга, мавжуд муаммоларни ҳал этилишида фуқаролар фаоллиги, жамоатчилик назоратини ҳам кучайтириш лозимлигини таъкидланди. Шунингдек, аҳоли томонидан ҳудудларда кенг кўламда ободонлаштириш ишларини янада кучайтириш, ичимлик суви, ишсизликни, ички йўлларни таъмирлаш каби мавжуд муаммоларни бартараф этиш каби муаммоларни ечимини топишда мурожаат қилишди.\nЙиғилишда шу маҳаллада истиқомат қилувчи Муборак Мирзаевани қийнаб келаётган муаммоси жойида ҳал этилди. У яшаш уйини кадастр ҳужжатидан ўтказишга сўраб қилган мурожаати қаноатлантирилди.\n“Дўстлик” қишлоқ фуқаролар йиғинида яшовчи Насиба Болбекова ҳам ўғли ишсизликдан кўп жойларга мурожаат қилганди. Аммо мурожаати қаноатлантирилмай келганди. Ўтказилган мазкур сайёр қабулда маҳалласидаги мактабга ишга жойлаштирилди.


Ҳиндистонда кураш бўйича VIII жаҳон чемпионати бўлиб ўтади\n20:58 / 07.11.2016\nЖорий йилнинг 10-14 ноябрь кунлари Ҳиндистоннинг Керала штати Коччи шаҳрида Кураш бўйича ёшлар ўртасида VIII жаҳон чемпионати ва Кураш Халқаро Ассоциациясининг XVI Конгреси бўлиб ўтади. Бу ҳақда IKA матбуот хизмати хабар бермоқда.\nҲиндистон Республикаси ҳукумати, спорт ва туризм вазирлиги, Миллий Олимпия қумитаси, Осиё Кураш Конфедерацияси ва Ҳиндистон Кураш федерациялари ташаббуси билан ташкил этилаётган мазкур чемпионатда дунёнинг 45та мамлакатидан 300 дан ошиқ ёш полвон гиламга тушади.\nМусобақалар ва тантанали очилиш маросими 13-14 ноябрь кунлари Ражив Ганди номидаги Марказий ўйингоҳда 14 вазн тойифасида ўғил болалар: 60, 66, 73, 81, 90, 100 ва +100 кг қизлар: 48, 52, 57, 63, 70, 78, 87 и + 87 кг.ларда бўлиб ўтади.\n11-12 ноябрь кунлари эса Дунё Кураш оиласининг муҳим тадбирларидан бири IKA ижроқум йиғилиши ва Кураш Халқаро Ассоциациясининг ХVI Конгреси VVIP меҳмонхонаси конференциялар залида ташкил этилиши режалаштирилмоқда.\nКонгрессда Кураш Халқаро Ассоциациясининг Қитъавий Конфедерациялар Президентлари ҳисоботлари, 2017-2018 йилги мусобақалар тақвим режаси, Туркманистон ва Индонезияда бўлиб ўтадиган Осиё ўйинларидаги иштирок, Халқаро Кураш Институтини ривожлантириш ва янги федерацияларни аъзоликка қабул қилиш масалалари муҳокама этилади.\nКураш бўйича ёшлар ўртасида VIII-Жаҳон чемпионатида Элмурод Соатов ва Олим Равшанов мураббийлиги остида 14 нафар Ўзбекистон терма жамоаси курашчиси Ўзбекистон шарафини ҳимоя қилади.\nҲиндистон Ўзбекистон кураш IKA


27 сентябрь, 2021, 21:39\nМураббийнинг кўрсатмалари тўлиқ бажарилди.\n“Насаф” клуби ўз майдонида “Бунёдкор”ни 5:0 ҳисобида тор-мор келтирди. Мазкур учрашувдан кейин мезбонлар бош мураббийи Рўзиқул Бердиев фикрлари билан ўртоқлашди.\n- Бу ғалаба барчамизни хурсанд қилди, мухлисларимизни табриклайман. “Бунёдкор”ни ўргандик ва қайси жойларида бўш ҳудудлар бўлишини билардик. Йигитларга ўша чизиқларидан тезкор ҳаракатланишни тайинладик. Футболчиларимиз кўрсатмаларимизни яхши бажаришди ва яратилган вазиятларни голга айлантирдик. Албатта, “Бунёдкор” жамоасини қанчалик кучли эканлигини яхши биламиз. Лекин бугунги ўйинда кўриниб тургандики, тайёргарлигимиз анча юқори эди. Шу боис ишончли ғалабага эришдик.\nБиринчи бўлимда Тўраевга иккинчи сариқ карточка бериш керак деб асабийлашдим. Чунки ўшанда ростдан сариқ карточкага тортадиган вазият эди. Лекин ҳакамларни бундай вазиятларда ўз қараши бор. Асосийси, чиройли ғалабага эришдик. Мухлисларни хурсанд қилганимиздан барчамиз мамнунмиз, - дея фикрини якунлади, Бердиев.


Урганч ва Хивада КТЗлар ташкил этилади | Qalampir.uz\nУрганч ва Хивада КТЗлар ташкил этилади\nЖамият\t16 Февраль 2019 17:11 4241\nЎзбекистон Республикаси Вазирлар Маҳкамасининг қарори билан 2019–2020 йилларда Хоразм вилоятида туризм соҳасини ривожлантириш бўйича чора-тадбирлар тасдиқланди. Бу ҳақда “Norma” хабар берди.\nУрганчда Шовот канали бўйида “Шовот” кичик туризм зонаси (бундан кейин – КТЗ), Хивада эса “Ғовук кўл” КТЗ ташкил этилади. У ерда замонавий меҳмонхона комплекслари, маданий-соғломлаштириш, савдо-кўнгилочар ва туризм аҳамиятига эга бўлган бошқа объектлар қурилади. 2 ой муддатда КТЗнинг аниқ чегаралари белгиланади.\nКТЗни ташкил этиш ва ривожлантириш иши ўз вақтида ва сифатли амалга оширилиши учун Бош вазир ўринбосари, Хоразм вилояти, Урганч ва Хива ҳокимлари, қурилиш, сув хўжалиги, УКХ ва бошқа вазирларнинг ўринбосарлари таркибида республика ишчи гуруҳи тасдиқланди. Вилоят ҳокимлиги Туризмни ривожлантириш давлат қўмитаси билан биргаликда 2 ой муддатда Хоразм вилоятида туризм соҳасини ривожлантириш бўйича амалга ошириладиган қўшимча инвестиция лойиҳаларининг манзилли рўйхатини шакллантириб, тасдиқлаш учун киритади.\nҲужжатга иловада 2019–2020 йилларда Хоразм вилоятида туризм соҳасини ривожлантириш бўйича чора-тадбирлар комплекси тақдим этилган. Улар жумласида:\n“Ичан-қалъа” мажмуаси ҳудудида яшаётган туб аҳолини Хива атрофида барпо этиладиган янги кўп қаватли уйларга босқичма-босқич кўчириш. Ушбу чора тарихий мажмуанинг умумбашарий бемисл аҳамиятини, “тирик музей-шаҳар” мақомини сақлаб қолиш, аҳолининг турмуш тарзини яхшилаш, оилаларнинг ўзига хос ҳунармандчилик ва қадимий касб турлари билан шуғулланиши учун шароит яратиш имконини беради;\nУрганчда маҳаллий (Самарқанд, Бухоро, Фарғона ва Намангандан) ҳамда Франкфурт, Истанбул, Анқара, Измир, Волгоград, Деҳли, Фуцзяндан халқаро авиарейсларни йўлга қўйиш;\nХива темир йўл вокзалидан “Ичан-қалъа” мажмуасигача бўлган кўчадаги барпо этилаётган объектларда ҳудуднинг тарихий-маданий муҳитига уйғун ҳолда ҳар хил кўнгилочар масканлар ва савдо шохобчаларини жойлаштириш.\nқарор Хоразм туризм\n30 Март 23:35 115397\n31 Март 18:28 50003\n30 Март 14:59 49300\n31 Март 10:18 39052\n30 Март 23:17 27087


Марказий банк: олтин яхшими, қимматли қоғозми? — Ishbilarmon.uz\n15/07/2019 0 та шарҳ\t107\nЎзР Марказий банк захирадаги олтинни сотиши ҳақидаги хабар турли фикр-мулоҳазаларга сабаб бўлди. Эксперт Беҳзод Ҳошимов вазиятга аниқлик киритди.\nУнинг фикрига кўра, Марказий банк фақат олтинга боғланиб қолмай, олтин-валюта захиралари таркибида ўзгаришлар қилаётгани мақтовга лойиқ:\n“МБ ўз резервларини диверсификация қилиши ва олтиннинг улушини камайтириши яхши нарса. Чунки яхши диверсификация қилинган портофолио бизга дунё бозорларидаги ўсиш ва тушишлардан (волатиллик) силлиқроқ ўтишга ёрдам беради. Ҳамма пулимиз олтинда бўлиши, албатта яхши эмас. Чунки олтининг нархи жуда кўп ўзгаради ва дунё бозорларидаги конюктурага қаттиқ боғланиб қолган”.\nНега айнан АҚШ давлат облигацияларини сотиб олиш керак? – Бу саволга шундай жавоб беради ёш олим:\n“АҚШ молия вазирлиги қимматли қоғозларини олиш – нормал ва кутилган нарса. Чунки АҚШ ғазначилиги қоғозлари дунёда энг хавфсиз инвестиция ҳисобланади. Бу ерга сиёсатни аралаштиришнинг ҳожати йўқ. АҚШнинг сиёсатдаги рақиби Хитой ҳам захираларининг ниҳоятда катта қисмини айнан АҚШ ғазначилиги қоғозларида сақлайди. Икки давлат ўртасида “савдо уруши” бўлишига қарамасдан, Хитой 1 триллион доллардан кўпроқ бўлган миқдорда АҚШ ғазначилик қоғозларига эга. Хитой АҚШ ғазначилиги қоғозларини сақлаш бўйича дунёда яққол пешқадам.\nBloomberg ЎзР МБни танқид қилган. Буни қандай изоҳлаш мумкин?\n“Bloomberg нашри жуда нопрофессионал иш тутган ва ўз ўқувчиларини чалғитган. Унга кўра, Ўзбекистон МБ қилган иши ғайритабиий эмиш, чунки дунёда ҳозир олтин олиш трендда экан, яъни Польша ва Хитой ўзининг захираларидаги олтинининг улушини кўпайтираётган бир пайтда, биз, ўзбеклар, олтинни сотаётган эканмиз. Бу фактуал маънода тўғри, лекин ноаниқ.\nХитойнинг захираларидаги олтининг улуши 3% дан кам, Польшада 5% дан кам. Яъни улар сал кўпроқ олтин олиши, 0,1-0,5% га улушини ошириши билан биздаги ҳолатни таққослаб бўлмайди. Бизда олтиннинг улуши захиранинг 50 фоиздан кўпини ташкил қилади. Яъни бизни бошқа ривожланаётган мамлакатларга солиштириш тўғри, лекин бизда олтиннинг улуши улардан анча кўплигини айтиш керак эди. МБ бизда бор-йўқ олтини сотамиз демаган”.\nАҳоли орасидаги тушунмовчиликнинг олдини олса бўлармиди?\n“МБнинг расмий органлари бу ҳақда тушунтириш олиб бориши зарур. Монетар сиёсатнинг энг муҳим қисмларидан бири – халқни, яъни бозорни қандай ишлар олиб борилаётганини, ва нима учун қилинаётганини доимий равишда хабардор қилиб туриш керак. Чунки тушунарсиз хабарни бозор нотўғри талқин қилиши ёмон оқибатларга олиб келади”.\nАввалги мақола Протекционизм: Ўзбекистон учун у керакми?\nКейинги мақола Ўзбекистонда 1 августдан иш ҳақи ва пенсиялар ҳажми оширилади\nАзиза Умарова: маҳаллий фармкомпанияларга устуворлик бериш – бу лоббизм\nБеҳзод Ҳошимов: камида 20-30% ўқувчи хусусий мактабда ўқимагунича, таълим тизимидаги муаммолар ечилмайди


«Ўзбекистонда яратилган стартап 3 млрд. АҚШ...\n29.01.2021 19:57 0 2619\nФото: Улуғбек Исматовнинг шахсий архиви\n2021 йил мамлакатимизда Ёшларни қўллаб-қувватлаш ва аҳоли саломатлигини мустаҳкамлаш йили деб эълон қилинди. Таҳририятимиз шу муносабати билан янги Among youth лойиҳасини йўлга қўймоқда. У орқали юртимизнинг интеллектуал ёшлари ва уларнинг ўзига хос фикрлари билан танишиб боришингиз мумкин.\nИлк суҳбатдошимиз тадбиркор, блогер ва стартаплар бўйича мутахассис Улуғбек Исматов бўлди. Қаҳрамонимиз Startupmarket.me, BeCreative Media, INTV лойиҳалари асосчиси ва Media and Project Management Group раҳбаридир.\nСтартап лойиҳа ҳақида\nБолаликдан жамоа тузиш, шу жамоа билан янгиликлар қилиш, умуман ривожланишга қизиқиш бўлган.\nҲозирги кунда сиз янгилик қилолсангиз, муаммоларга ечим беролсангиз ва бундан яна даромад қила олсангиз стартапчисиз. Мен эса, аввалдан муаммоларга ечимлар қидириш ва соғлом фикрга таянганман...\nСтартап лойиҳа бозорда мавжуд бўлган муаммоларга ноодатий ечим таклиф қила оладиган, ноодатий бизнес модел ёки харидорларни жалб қилиш усулига эга, бундан ташқари амалга ошадиган ва кенгаядиган лойиҳадир.\nЯна бир қўшимча, стартап лойиҳада технологик янгилик ҳам бўлиши шарт. Тушунарли бўлиши учун мисол келтираман. Аввал карталар орқали мобил телефон ҳисобини тўлдирган бўлсак, кейинроқ «Пайнет» хизмати юмушимизни енгиллаштирди. Ҳозир эса ўзимиз мобил иловалар, банкоматлар ёрдамида бемалол ҳисобимизни тўлдирадиган даражага келдик.\nҚолаверса, бугунги кунда мобил илова орқали буюртма берилувчи таксилар, ақлли етказиб бериш хизматлари ривожланмоқда. Умуман, стартаплар кенгая олиши керак. Шу боис уларга битта давлат даражасида эмас, балки катта бозор муҳитида қараганимиз яхшироқ бўлади.\nҲозирги кунда сунъий тафаккур, маълумотлар таҳлили, Big-Data, Machine Learning кабиларга асосланган таълим, тиббиёт технологиялари, қўшимча қулайликлар яратишга қаратилган сервислар, сотувларни оширишга, яъни тадбиркорлик субъектлари муаммоларига ечим бўла оладиган, шунингдек, автоматлаштирилган тизимларга асосланган стартапларга талаб катта. Демак, ўз-ўзидан шу йўналишларда ривожланиш имконияти ҳам юқори. Биз глобал бозор шароитларига мослашишимиз керак. Бизнинг стартаплар ривожланиши ҳудуд миқёсида қолиб кетмасдан, 500 Startups, Y-Combinator каби дунёнинг энг йирик Стартап акселератор талабларига ҳам жавоб бера оладиган бўлишигина ривожланишнинг кейинги босқичларини таъминлайди.\nМуваффақиятсизликка учраган лойиҳаларим\n– Иш бор жойда хатоликлар бўлиши табиий. Муҳими, йўл қўйилган хатони қайта такрорламасликдир. Тан оламан, бир қанча лойиҳаларим муваффақиятсизликка учраган. Масалан, Webber, Production House, Hot Digital Agency, Music Maker каби медиа лойиҳаларимнинг дастлабки даври муваффақиятли кечмаган. Шундай бўлса-да, муваффақиятсизликларим ҳозирги ютуқларимнинг асосий сабабчиси, деб биламан.\nХусусан, бугун мени Startupmarket.me, BeCreative Media INTV каби лойиҳалар орқали яхши танишади. Шунинг учун муваффақиятсизликка учрашдан қўрқмаслик лозим.\n«Стартаплар тўғрисида»ги қонун 2019 йил Президентимизнинг ёшлар билан учрашувида «Стартаплар тўғрисида»ги қонун ишлаб чиқилишини таклиф этган этдим ва бу қўллаб-қувватланди. Қонун яқин вақт ичида қабул қилинса, бундан фақатгина хурсанд бўламан.\nҲозир қонун дастлабки босқичда ишлаб чиқилган. Унда инвестор, бизнес ангел, венчур фондлар ва уларга берилган ҳуқуқлар тўғрисида ҳам етарлича маълумот бор. Энг асосийси, одатий бизнесдан ажратиб турувчи стартап лойиҳани аниқлаш мезонлари кўрсатиб берилган.\nСтартапларга давлат томонидан имтиёзлар берилиши бу жуда муҳим аҳамиятга эга. Сабаби исталган бизнес вакили имтиёз учун ўзини стартапмен дея олмаслиги керак. Ҳозиргача эса, на давлат рўйхатидан ўтишда ва на солиққа тортиш тизимида стартап тушунчаси мавжуд эмас. Стартап ўз фаолиятини бошлаганидан кейин, балки, йиллаб фойда кўрмас, ҳатто даромад ҳам қилмаслиги мумкин. Бу даврда у солиқ тўлашга мажбур бўлса, стартапидан воз кечгани унга яхшироқ кўринади.\nЯна бир муҳим маълумот, қонунда стартап виза ҳам келтириб ўтилган. Бу ҳам ўз навбатида хорижий инвесторлар ва инвестицион фонд вакилларига қулайлик яратади. Яна бир жиҳати, давлат бошқарувидаги кўп инсонлар ҳам шу баҳона стартап нималиги ҳақида яхшигина хабардор бўлади. Бир сўз билан айтганда, қонун ҳозирда мавжуд тўсиқларни олиб ташлаши ва янада катта имкониятлар яратиши лозим.\nИсроил давлатидан 20та unicorn стартаплар чиққан. Нега энди биздан чиқмаслиги керак?! Албатта чиқади. Қонун бу йўлда фақат асос вазифасини бажаради, қолгани бизнинг ҳаракатимиз ва дунёқарашимизга боғлиқ.\nИнтеллектуаллар билан ғоялар ҳақида суҳбат қураман\n– Бўш вақт камдан-кам бўлади. Бундай пайт бошқа соҳа вакиллари, интеллектуаллар билан кўпроқ ғоялар ҳақида суҳбат қураман. Бу эса ўзига хос brainstorm вазифасини бажаради.\nШу билан бирга, «Ютуб» орқали сунъий идрок, келажак, сўнгги технологиялар ҳақида видеолар томоша қиламан. Охирги вақтлар сунъий идрок, нейротармоқлар очиб бераётган имкониятлар шахсан мени илҳомлантирмоқда.\nКитоб мутолааси масаласига келсак, у кундалик юмушларимдан бири десам ҳам бўлади. Айни кунларда Илон Маскнинг «Келажакка йўл» китобини ўқияпман. Бу асарни 2016 йили ҳам ўқиганман. Лекин дунёқараш даражасига қараб онг ҳазм қилиши ўзгарар экан. Чунки энди бу китобни умуман бошқача тушуняпман.\nЯнги Ўзбекистонни қандай тасаввур қиламан?\n– Янги Ўзбекистонда аксарият инсонлар бир йўналишда эмас, янги йўналишларда ҳам рақобатбардош бўла оладиган қатламлар бўлишини тасаввур қиламан.\nШунингдек, янгиликларда «Ўзбекистонда яратилган стартап 3 млрд. АҚШ долларига сотилди!..», «Ўзбекистонлик дастурчилар яратган сунъий идрок ўз натижалари билан рақобатчиларни ортда қолдирди!..», «Ўзбекистонлик олим Нобел мукофотини олди!..» каби хабарлар янграшини хоҳлайман.\nУмуман, келажакда Янги Ўзбекистонни инсон интеллектуал ресурсларига таянадиган, ақлли тизимлардан фойдаланадиган ва қонунлар доимий яхшиланиб, замонавийлашиб борадиган давлат сифатида кўришни истардим.\n«Келажак» сўзи шахсан мени илҳомлантиради\n– Очиғи, интенсив ахборот шовқини остида яшаётган ҳозирги давримизда бугун ёки кечанинг воқеалари билан жуда бандмиз. Бироқ мен келажак ҳақида йирик ўлчамларда бош қотиришга, келажак ечимларини ишлаб чиқишга доимий ҳаракат қилиб келаман. Шу маънода келгусида китоб ёзиш ниятим бор.\nШунингдек, ҳозир амалга ошираётган стартапларимни ривожлантириш, улар сони ва кўламини кенгайтириш, шу билан бирга, раҳбарлик қилаётган жамоамни ривожлантириш, янги мақсадлар қўйиш ва уларга етишишни мақсад қилганман. Илон Маск билан бирга ишлаш ҳам келажакдаги режаларимдан бири.\nОхирги пайтлар шахсий ривожланишга кам вақт ажратаётганимни ҳис қиляпман. Шунинг учун ўз устимда янада кўпроқ ишлаб инсонларга фойдали лойиҳалар яратиш, уларни ривожлантиришни ҳам ўйлаяпман. Мана шу ишларим билан Ўзбекистон тараққиётига ҳиссамни қўшсам ўз ниятларимга эришган бўламан.\nШахсий ҳаётда эса уйланиш ва бахтли бир оиланинг эгаси бўлишни айтишим мумкин.\nСтартап Улуғбек Исматов


Япониялик журналистлар Афғонистон фуқароларини ўқитиш таълим маркази ҳақида кўрсатув тайёрламоқда - Халқ сўзи\nЯпониялик журналистлар Афғонистон фуқароларини ўқитиш таълим маркази ҳақида кўрсатув тайёрламоқда\n16:08 27 Октябр 2021 Жамият\nФото: Илҳом Раҳматов, “Халқ сўзи”\nЯпониянинг «Эн-Эйч-Кей» телерадио-корпорацияси мухбирлари Такацука Нао, Дека Андрей ва Ли Э Вон Сурхондарё вилоятидаги Афғонистон фуқароларини ўқитиш таълим марказида бўлди.\nХорижий меҳмонлар таълим марказидаги бир неча тўгараклар фаолияти билан танишди. Бу ердаги кутубхона, спорт зал, ўқув ва лаборатория хоналарида яратилган шароитлар уларда ўзгача таассурот уйғотди. Шу асосида япониялик телеижодкорлар махсус кўрсатув тайёрлашмоқда.\n- Таълим марказида афғонистонлик ёшларнинг билим олишлари ва касб-ҳунар сирларини пухта эгаллашлари учун яратилган имкониятлар дунё стандартларига мос эканига гувоҳ бўлдик. Ўзбекистоннинг қўшни афғон халқининг истиқболи йўлида қўшаётган ҳиссаси таҳсинга сазовор. Албатта, ушбу марказ фаолиятини ўз телеластурларимиз орқали кенг ёритиш ниятидамиз, -дейди «Эн-Эйч-Кей» телерадио-корпорацияси мухбири Такацука Нао.


Россияни муҳим ҳарбий битимдан чиқишга нима мажбур қилмоқда - 12.05.2021, Sputnik Ўзбекистон\nВладимир Путин Россия Давлат Думасига Очиқ осмон шартномасини денонсация қилиш тўғрисидаги қонун лойиҳасини тақдим этди. Совуқ урушдан сўнг 1992 йилда Европада... 12.05.2021, Sputnik Ўзбекистон\n2020 йил ноябригача 30 дан ортиқ давлат битимда иштирок этган, аммо кейинчалик АҚШ шартномадан чиқди. Россия шунга ўхшаш жараённи жорий йилнинг январ ойи ўрталарида бошлади. Нима учун Москва бу шартномадан чиқиб кетишга қарор қилди – бу ҳақда видеомизда.\n19:37 12.05.2021 (янгиланди: 19:54 12.05.2021)\nВладимир Путин Россия Давлат Думасига Очиқ осмон шартномасини денонсация қилиш тўғрисидаги қонун лойиҳасини тақдим этди. Совуқ урушдан сўнг 1992 йилда Европада ишончни кучайтириш мақсадида шартнома имзоланганди.


Hyundai Ўзбекистонда қандай автомобил ишлаб чиқариши маълум бўлди - Carzone.Uz\nHyundai автомобил заводи Ўзбекистонда енгил автомобиллар ишлаб чиқармайди, деб маълум қилди Kia Motors Uzbekistan ваколатхонаси.\nРеспубликада Hyundai автомобил ишлаб чиқариш бошланиши тўғрисидаги хабар катта шов-шув келтириб чиқарганди. Кўпчилик энди GM Uzbekistan монополиясини тугатилади деб ўйлади. Афсуски, Жанубий Корея компания вакиллари раддия беришди.\n"Биз бир қатор кичик, ўрта ва оғир юк кўтарувчи машиналар, шаҳар, шаҳарлараро ва сайёҳлик тоифадаги автобуслар, шунингдек махсус техника ишлаб чиқаришни режалаштирмоқдамиз. Лойиҳа хорижий компанияларнинг тўғридан-тўғри киритиладиган қиймати 200 миллион долларлик инвестициялар ҳисобидан амалга ошириш кўзда тутилган", — деб таъкидланди компанияда.\nТаъкидлаб ўтамизки, Ўзбекистонда автомобилларни якка ишлаб чиқариш билан GM Uzbekistan шуғулланмоқда, унинг таркибига Андижон, Хоразм вилоятлари ва Тошкент шаҳридаги заводлар киради. Компания турли нарх тоифадаги 10 турдаги автомашиналар ишлаб чиқарилади.\nЯнги автомобил 1,8 литр ҳажмга ва 140 от кучига эга бўлган двигател билан жиҳозланган бўлиб, 100 км масофани босиб ўтиш учун 8,1 литр ёнилғи сарфлайди. Янги автомобилни ишлаб чиқариш тўлий жараён бўйича: кузов деталларини қолипдан чиқариш, пайвандлаш, бўяш ва жамлаш орқали амалга оширилади. Автомобилни локализация қилиш даражаси 50 фоиздан ошиши кутилмоқда.


Ўзбекистонда февраль ойида Ишбилармонлик фаоллиги индекси 34 бирликка ошди — Review.uz\n2021 йил февраль ойида Иқтисодий тадқиқотлар ва ислоҳотлар маркази томонидан баҳоланган Ишбилармонлик фаоллиги индекси 1034 бирликни ташкил этиб, ўтган йилнинг шу даврига нисбатан 3,4 фоизга ошди.\nИқтисодий тадқиқотлар ва ислоҳотлар маркази томонидан баҳоланган Ишбилармонлик фаоллиги индекси (ИФИ) 2021 йил февраль ойида 1034 бирликни ташкил этиб, ўтган йилнинг шу даврига нисбатан 3,4 фоизга ошди.\n1-расм. 2021 йилнинг февраль ойида ИФИ ўтган йилнинг шу даврига нисбатан 3,4 фоизга ошган.\n2021 йилнинг февраль ойида Ишбилармонлик фаоллиги индекси ўтган ойга нисбатан 9,9 фоизга ошиб, 1099 бирликни ташкил этиши қуйидаги компонентлар даражасидаги ўзгаришларга боғлиқ бўлган:\nхўжалик юритувчи субъектларнинг банк ҳисобварақаларидаги операциялар сони 19,6 фоизга ошган;\nфаолият кўрсатаётган хўжалик юритувчи субъектлар бўйича компонент 1,3 фоизга ошган;\nтовар-хом ашё биржасида хом ашё сотиб олиш жадаллиги 6,8 фоизга ошган;\nтовар белгилари бўйича компонент 0,5 фоизга ошган.\n2021 йил февраль ойида Ишбилармонлик фаоллиги индекси 11 та ҳудудда ўтган ойга (2021 йил январь) нисбатан ўсиш кузатилган. Фарғона (51,3%), Бухоро (44,1%), Самарқанд (35,2%) вилоятлари ва Қорақалпоғистон Республикасида (34,5%) сезиларли даражада ўсиш кузатилган (2-расм).\n2-расм. 2021 йил февраль ойида ҳудудлар кесимида ишбилармонлик фаоллиги индекси\n2021 йил февраль ойида банклараро тўлов операциялари сони 4 362,9 минг тани ташкил этди ва ўтган ойга нисбатан 715,4 минг транзакцияга (19,6%) ошган.\n2021 йил февралда республиканинг барча 14 та ҳудудларида, юридик шахслар ўртасидаги банк операциялари сони ўтган ойга нисбатан ошган. Хусусан, сезиларли даражадаги ўсиш Хоразм (26,9%), Қашқадарё (26,5%), Сирдарё (24,0%), Жиззах (23,6%) ва Навоий (23,5%) вилоятларида кузатилган.\n2021 йилнинг февраль ойида ИФИнинг биржа компоненти ўтган ойга нисбатан 1,0677 бирликни ташкил этди ва 6,8 фоизга ошган. Ушбу компонентнинг ошиши битимлар сонининг 20,8% га ошганлиги билан изоҳланади.\nРеспублика товар-хом ашё биржасида товарлар савдоси умумий айланмаси ҳажми 2021 йил февраль ойида 4 861,7 млрд. сўмни ташкил этиб, ушбу кўрсаткич ўтган ойга нисбатан 18,5 фоизга ошган.\nФаолият юритаётган хўжалик субъектлари бўйича компонент 2021 йил февраль ойида 1,0125 бирликни ташкил этиб, ўтган ойга нисбатан 1,25 фоизга ошганлигини кўрсатади.\n2021 йил февраль ойида фаолият юритаётган хўжалик юритувчи субъектлар сони ўтган ойга нисбатан 7 338 тага кўпайиб, 531 474 тани (2021 йилнинг январь ойида 524 136 та) ташкил этди.\nЙирик тадбиркорлик билан шуғулланувчи корхоналар сони 26 тага ошган.\nҲисобот даврида, ўтган ойга нисбатан кичик корхоналар сони 417 244 тадан 423 511 тагача ошган (ўсиш 6 267 та). Фермер хўжаликлари сони 103 900 тадан 104 945 тагача (ўсиш 1 045 та) кўпайган. Йирик тадбиркорлик билан шуғулланаётган субъектлар сони 3 018 тани ташкил этиб, 2021 йилнинг январь ойига нисбатан 26 тага ошган.\n2021 йил февраль ойида савдо белгилари муҳофазаси бўйича бизнес фаоллиги индекси 1,0045 бирликни ташкил этиб, ушбу кўрсаткич 2021 йилнинг январь ойига нисбатан 0,5 фоизга ошган. Жорий йилнинг февраль ойида юридик шахслар томонидан 225 та товар белгилари ва товар номлари рўйхатга олинган.


Қуръон таржима қилинмайдими\n15:27 / 29.06.2020 | Vasilaxon | 213\nАссалому алайкум! Менга бир инсон "Қуръонни тўғридан-тўғри ўзбекчага таржима қилиб бўлмайди, бунда маъно чиқмайди, бундан ҳеч нарса олмайсан. Фақат арабчасини ўқисанг вужудинг ҳис қилади, таржима қилинмайди ва таржимада маъно йўқ", деди. Шу инсоннинг ўзи 30 порани ёд олган ва арабча ўқишни билар экан. Тўғри, мен у кишичалик арабча ўқий олмайман ва Қуръондан баъзи сураларни биламан холос. Лекин мен у кишига бу гапи хато эканлигини, Қуръоннинг таржималари ва шарҳлари мавжудлигини, шундай китоблар борлигини, ва арабчани билмаганлар ўша китоблар орқали Қуръон нинг маъносини билиши мумкинлигини, Қуръон таржимасида албатта маъно борлигини айтдим. Ҳали чуқур билимли бўлмасам ҳам шундай деб ҳисоблардим. Менинг илмим у кишиникидан саёз бўлгани учун мен буни тушинмаётганимни айтди, ва биз бир-биримизни тушинмадик. Илтимос, шу масалага ойдинлик киритиб беринг, наҳотки Қуръоннинг таржимаси ва маъноси бўлмаса?! Агар хато гапирган бўлсам шу кишининг олдида, Аллоҳ кечирсин, тавба қилдим. Агарда у киши ноҳақ бўлса унинг ўз фикрида қолгани кибр ҳисобланадими? Ёки мен у кишининг гапини тўғри деб билмаганим учун кибрли бўламанми?\n– Ва алайкум ассалом! Тафсири Ҳилолнинг муқаддимасини ўқинг. Керакли маълумотларни топасиз. Валлоҳу аълам.\nҚуръони Каримнинг ўзбекча таржимаси бўлмайди. Қуръони Карим маъноларининг ўзбекча таржимаси бўлади. Бу нарсани яхшилаб фарқлаб олмоғимиз лозим.\nАввалги мусулмонлар Қуръони Каримни олий даражада тушунганлар. Деярли барчалари араб тилини яхши билганлар. Аммо кейинчалик арабмас халқлар ҳам мусулмон бўлдилар.\nВақт ўтиши билан, араб тилини билмайдиган мусулмонлар Қуръони Карим маъноларини қандай ўрганадилар, деган савол пайдо бўлди. Гап таржимага бориб тақалди. Лекин уламолар бир овоздан: «Қуръони Каримни таржима қилиб бўлмайди», деб туриб олдилар. Уларнинг фикрларича, Қуръони Карим илоҳий, мўъжиза калом бўлиб, унга ўхшаш арабча калом келтириш имкони бўлмаганидан кейин, унинг мақсадини бошқа тилда, айни шаклда баён қилиш имкони ҳам йўқ эди. Қуръони Карим савиясида бўлмаган нарсани «Қуръон» деб аташ эса мутлақо мумкин эмас. Энг муҳими, «Қуръони Карим таржимаси» деган даъво билан кишиларни ҳақиқий Қуръондан узоқлаштириш хавфи туғилиши мумкин эди.\nУшбу ва шунга ўхшаш мулоҳазалар асосида «Қуръони Каримни таржима қилиш мумкин эмас» деган қатъий қарор чиқди. Шунинг учун ҳам қадимда бошқа тилларда Қуръони Каримга ёзилган тафсирлар ёки тушунтиришларни учратамиз-у, аммо Қуръони Карим оятларининг бевосита таржималарини деярли учратмаймиз.\nЗамон ўзгариб, турли халқлар орасидаги алоқалар ривожланиши асносида ғарб халқлари ҳам мусулмонлар билан борди-келди қилишга ўтдилар. Мазкур борди-келдилар мустамлакачилик асосида бўлгани ҳаммага маълум. Бу омил барча алоқаларга ўз соясини солиб туриши ҳам маълум. Худди ўша омил юзасидан ғарб халқлари Қуръони Каримни ўз тилларига таржима қилишни бошладилар. Қуръони Каримнинг маъноларини билиш мусулмон халқлари ичида мустамлакачилик сиёсатини олиб борувчиларга жуда ҳам зарур эди.\nШунинг учун ҳам Қуръони Карим маънолари, асосан, ғарб мустамлакачилигининг содиқ аскарлари томонидан таржима қилинганини кўрамиз. Улар мазкур таржималарни ўзларича, ҳавойи нафслари хоҳлаганича қилдилар ва «Қуръон» деб номладилар. Кўпроқ асл арабча матндан эмас, бошқа таржималардан ўгирилгани ҳам сир эмас.\nАна шу таржималарни нафақат мустамлакачилар, балки уларнинг тилини биладиган баъзи мусулмонлар ҳам ўқий бошладилар. Чунки ҳар бир мусулмонда Қуръони Карим маъноларини билиш орзуси бўлиши турган гап.\nШунингдек, ҳар бир мусулмон ҳам араб тилини билмаслиги аниқ гап. Ушбу омиллар ва Қуръони Карим таълимотларини, Ислом динини бутун дунёга тарқатиш масъулияти уламоларимизни Қуръони Карим маъноларини таржима қилиш масаласини қайта кўриб чиқишга мажбур қилди.\nАвваллари айнан Қуръони Карим муҳофазаси йўлида, «Асл Қуръон қолиб, унинг маънолари таржимасига суяниб қолинмасин, таржималардаги ихтилофлар Қуръон ҳақида ихтилофларга олиб бормасин, таржимага суяниб, одамлар араб тилини ўрганмай қўймасин» каби мулоҳазалар ила Қуръони Карим маънолари таржимасига расмий рухсат берилмаган эди.\nЭнди эса шароит тамоман ўзгарган эди. Аллоҳ таоло томонидан нозил қилинган араб тилидаги асл Қуръон муҳофазаси собит бўлган эди. Одамлар маънолар таржимасига суяниб қолиб, асл матн унутилиши хавфи ҳам кўтарилган эди.\nАраб тилини биладиган мусулмонлардан кўра у тилни билмайдиган мусулмонлар кўпайиб кетган эди. Уларнинг барчасига Қуръони Каримни тушунадиган равишда араб тилини ўргатиш қийинлиги ҳам аён бўлган эди. Бунинг устига, дунёнинг мусулмон эмас халқларини ҳам Исломга даъват қилиш керак эди. Энг муҳими, Қуръони Карим маъноларини бошқалар нотўғри таржима қилиб тарқатаётган эдилар. Бу ўзига яраша катта хатар эди. Ана шу омилларни эътиборга олган уламоларимиз Қуръони Карим маъноларининг исломий таржимаси зарурлиги ҳақида фатво чиқардилар ва бундай таржима учун керакли шартларни ҳам баён қилдилар.\nМазкур шартлар «Қуръони Карим маънолари таржимаси унинг тафсиридек нарсадир» деган тушунча асосида қўйилганидан, тафсир ва тафсирчи учун қўйилган шартларнинг айни ўзи эди.\nҚуръони Карим тафсири ва таржимаси билан шуғулланадиган кишида бўлиши зарур шартлар ишлаб чиқилди. Қуйида ана шу шартлардан баъзиларини келтирамиз:\nБиринчи шарт: Тафсир билан шуғулланадиган шахс соф эътиқодли бўлиши керак.\nИккинчи шарт: Ҳавойи нафсга эргашишдан холи бўлиши керак.\nУчинчи шарт: Араб тилини ўта яхши билмоқ. Бу ҳеч қандай изоҳга ўрин қолдирмайдиган шартдир.\nТўртинчи шарт: Қуръони Каримга боғлиқ илмларни яхши билмоқлик. Жумладан, қироатлар илми, илми тавҳид, илми сабаби нузул, илми носих ва мансух, илми ом ва хос, илми муташобиҳ ва бошқа бир қанча илмлар шу илмлар сирасига киради.\nБешинчи шарт: Аввало Қуръонни Қуръон билан тафсир қилмоғи шарт.\nОлтинчи шарт: Қуръони Каримни Суннати мутоҳҳара билан тафсир қилмоқ.\nЕттинчи шарт: Тафсирни Қуръони Каримнинг ўзидан ёки Набий соллаллоҳу алайҳи васалламнинг Суннатларидан топмаса, саҳобаларнинг гапларига қайтмоқ.\nСаккизинчи шарт: Агар тафсирни юқорида зикр қилинган масдарлардан бирортасида ҳам топа олмаса, тобеъинларнинг тафсирига қайтиш.\nТўққизинчи шарт: Ўткир фаҳмли бўлмоқ. Бу сифат бир маънони иккинчисидан устун қўя билиш ва шариат мақсадларига мос маъноларни истинбот қилиш учун керак бўлади.\nУламоларимиз муфассир бўлишдек улуғ бахтга эришиш учун ўзига яраша одобларга ҳам эга бўлишни шарт қилиб қўйганлар. Мазкур одоблар қуйидагилардан иборат:\n1. Яхши ниятли ва соғлом мақсадли бўлмоқ. Муфассир фақат Аллоҳ таолонинг розилигини ва охират савобини ҳамда дину диёнат равнағини ўйлаб иш қилмоғи лозим. Орага бошқа ғаразлар аралашса бўлмайди.\n2. Ҳусни хулқли бўлмоқ. Албатта, Қуръони Каримга боғлиқ одам қуръоний ахлоқ-одобларга эга бўлмоғи лозим. Бўлмаса унинг қилган тафсиридан не фойда бор?\n3. Илмига амал қилмоқ. Амалсиз илм бефойда экани ҳаммага маълум. Бу нарса Аллоҳ таолонинг Китобига боғлиқ бўлганда яна ҳам ўзгача маъно касб этиши турган гап.\n4. Маъноларни нақл қилишда содиқ ва аниқ бўлиш. Муфассир ўзи аниқ ишониб етган маъноларнигина гапирмоғи ёки ёзмоғи керак. Акс ҳолда гаплар бир-бирига аралашиб, ноаниқлик юзага келиши мумкин.\n5. Иззатини билмоқлик. Муфассир ўзини хор қилмаслиги, пастга урмаслиги лозим. У турли бўлмағур ишлардан, бошқаларнинг ҳузурида ўзини паст тутишдан сақланмоғи керак.\n6. Ҳақгўй бўлмоқ. Аллоҳ таолонинг каломида ҳақгўй бўлмаса, нимада ҳам ҳақгўй бўлиши мумкин?\n7. Виқорли бўлмоқ. Муфассир юриш-туришда, ҳаракату саканотда виқорли бўлиб, ташқи кўринишида ҳам ҳайбат касб қилмоғи лозим.\n8. Тавозеъли ва ҳалим бўлмоқ. Агар бу сифатлар бўлмаса, одамлар унинг илмидан фойда олишлари қийин бўлади.\n9. Оғир-босиқ ва салмоқли бўлмоқ. Муфассир тасарруфотларида ва гап-сўзида шошмасдан, аниқлик ва босиқлик билан тасарруф қилмоғи керак.\n10. Пешқадам олимларни ўзидан устун қўймоқ. Ўзидан кўра пешқадам бўлган олимларнинг ҳурмат-эътиборини жойига қўя олган кишигина ҳақиқий муфассир бўла олади.\n1. Таржимон араб тилини ўта яхши билиши билан бирга, таржима қилинаётган тилни ҳам жуда яхши билиши шартлиги.\n2. Таржимани «Қуръон таржимаси» эмас, балки «Қуръони Карим маънолари таржимаси» деб аташ ва тушуниш лозимлиги. Чунки Қуръони Каримни айни ўзидек таржима қилиш умуман иложи йўқ нарсадир. Нафақат таржима, балки араб тилида ҳам Қуръони Каримнинг комил матни у ёқда турсин-у, бирор оятига ўхшаш матнни келтириш ҳам амримаҳол экани собит ҳақиқатдир.\n3. Мазкур маънолар таржимасидан фақат Қуръони Карим маъноларини тушунишдаги ёрдамчи омил сифатида фойдаланиш мумкинлиги. У маънолар таржимасини ибодатда қироат қилиш, улардан ҳукм чиқаришга ҳаракат қилиш, таржималар атрофида ихтилофлар қилиш мутлақо мумкин эмаслиги.\n4. Қуръони Карим маънолари таржимасини ёзганда албатта арабча оятлар билан бирга ёзиш шарт. Биринчидан, асл матннинг қудсияти балқиб туради. Қолаверса, таржиманинг аниқлигини ҳар доим текшириш имкони бўлади.\nҲаммамиз динимизнинг асл манбаи бўлган Қуръони Каримга оид бу маълумотларни ўзимизга яхшилаб сингдириб олишимиз шарт.\n("Зикр аҳлидан сўранг" китоби.)\nОёқларни устма-уст қилиб ўтирса


Қашқадарёда фуқаро электр корхонаси назоратчиси бўлган аёлни дўппослади\nБугун ҳаётимизни электр энергияси ёки табиий газсиз тасаввур эта олмаймиз. Уйимизда бир кун чироқ бўлмаса ёки газ узилиб қолгудек бўлса, қанчадан-қанча ноқулайликларга дуч келишимиз барчамизга кундек равшан. Шу сабабли, электр энергияси ва табиий газни беҳуда сарфламаслик, тўловларни ўз вақтида амалга ошириш хусусида мунтазам тарзда тушунтириш-тарғибот ишлари олиб борилади.\nМақсад эса турли қинғирликларнинг олдини олиш ва табиий бойликларимиз беҳуда сарфланишига йўл қўймасликдир. Аммо баъзи хонадон эгалари қонунга хилоф равишда тармоққа уланиб, табиий бойликларимизни беҳудага сарфлаётганлик ҳолатларига ҳам дуч келамиз. Бу ишга қўл урган кимсалар, аслида, хатти-ҳаракати билан жамиятга зарар келтираётгани, бунинг оқибатида кимнингдир хонадонида электр энергияси ёки табиий газ таъминотида узилишлар бўлаётгани хусусида ўйлаб ҳам кўришмаётгани кишини таажжубга солади.\n“Ҳуқуқ” газетасининг ёзишича, Қашқадарё вилояти Косон туманининг “Сарипул” МФЙда яшовчи Алишер Ҳайдаров ҳам тўловлардан қочиш мақсадида хонадонини яширин равишда электр линиясига улаб, ундан истаганча фойдаланиб келди. Гоҳида уддабуронлигидан ғурур отига миниб, қилмиши фош бўлиб қолса, ортиқча ғалвалар гирдобига тушиб қолишини хаёлига ҳам келтирмади. Бироқ унинг бу ҳийласи туман электр корхонаси назоратчиси Г.Негматованинг эътиборидан четда қолмади.\nНазоратчи келганида А.Ҳайдаров уйида йўқ эди. Вазифаси тармоққа ноқонуний уланган хонадонларни аниқлаб, уларни узиш, ўчириш бўлгани боис. Г.Негматова Алишернинг хонадонидаги ноқонуний электр манбаини узиб кетди. Бу хабарни хотинидан эшитгач, А.Ҳайдаров жаҳл отига минди. Озгина ичиб олгани боис, ўзини ҳар ишга қодирдек ҳис этиб, тўғри Г.Негматованинг ишхонасига борди ва уни ташқарига чақириб олди. “Сен... нега уйимдаги электр токини узиб кетдинг”, - деди. Алишер рўпарасида аёл киши турганини ҳам унутиб, уни оғзига келган қўпол сўзлар билан ҳақоратлай бошлади.\n- Маст экансиз, эртага келинг, гаплашамиз, - Г.Негматова атрофдагилардан уялиб, йигитни муросага келтирмоқчи бўлди. Лекин у гапга кўнадиган аҳволда эмасди. Назарида назоратчи уйидаги симни қасддан узиб кетгандек туюлиб, кўзлари қонга тўла бошлади. Ўзини идора қила олмай, оёқ кийимини ечиб, у билан аёлнинг бошига туширди. Кейин эса кутилмаганда унга ташланиб, тепкилай бошлади. Атрофдаги одамлар ўртага тушиб уларни ажратишмаганида, Г.Негматованинг аҳволи не кечишини тасаввур этиб бўлмас эди.\nБўлиб ўтган воқеадан сўнг Г.Негматова шифохонада даволаниб чиқишга мажбур бўлди. Буни қарангки, кучи аёл кишига етиб, номардлик йўлини тутган йигит жабрланувчининг ҳолидан хабар олиш ва ҳатто унга етказилган зарарни қоплашни ҳам истамади.\nИш судга ошди. Жиноят ишлари бўйича Косон тумани суди томонидан Алишер Ҳайдаровга иш ҳақининг 20 фоизини давлат даромади ҳисобига ушлаб қолган ҳолда 2 йил муддатга ахлоқ тузатиш иши жазоси тайинланди.


Ҳасад – иллат, ҳавас – фазилат — Исломобод\nСиз шуердасиз Бош саҳифа → Ҳасад – иллат, ҳавас – фазилат\nislomobod Февраль 15, 2018 0 Изоҳ\nДемак, яхшиликка шошилиб, ёмонликдан қайтишда бир-бирларимизга ўрнак бўлиб, кўмаклашишимиз керак экан. Аллоҳ таоло марҳамат қилади: “Уларга (жаннатда идишлари) муҳрланган мусаффо майдан ичирилур, у (май)нинг муҳри мушкдир. Мусобақалашадиганлар шунда (шу неъматларга етиши учун) мусобақа қилсинлар(Мутаффифун, 25-26).\nЎз айбинг билан машғул бўл!\nМанфаатли илм сафари\nМумтоз тасаввуф ва замонавий тариқатчилик (7-давоми)


Тежамкор келин никоҳ маросимига оддий йўловчи автобусида боришни маъқул топди\n11:58 / 19.03.2017\nБуюк Британиянинг Дерби шаҳрида яшовчи 34 ёшли Ивонна Горманнинг турмуш ўртоғи Жим Лизга кўпчилик уйланган британияликларнинг ҳаваси келиши аниқ. Ивонна аксарият рафиқалардан фарқли, жуда ҳам тежамкор аёл бўлиб чиқди. Унинг ўз никоҳ маросимига йўловчи автобусида боришни маъқул кўрганидан шундай хулосага келиш мумкин. Бу ҳақда Mirror нашри хабар бермоқда.\nАёл қимматбаҳо "роллс-ройс"лар ва "бентли"лардан иборат тўй кортежига пул сарфлаш, машиналарни қўйишга жой топиш билан боғлиқ асаббузарликлар ўрнига ўзининг 10 нафардан кўпроқ яқинини никоҳ маросимига 4-йўналиш бўйича қатнайдиган оддий йўловчи автобусида олиб боришга қарор қилди.\nИвоннанинг уйи шундоққина автобус бекати ёнида эканлиги унга бундай фикрни берди. 10 дақиқалик сафар келин ва унинг отасига киши бошига 2 фунтдан тушди.\nИвонна "ҳайратдан қотган" пиёдалар кўз ўнгида чиройли тўй кўйлагида бекатда автобусдан тушиб, отасининг қўлини ушлаганча қайлиғи уни кутиб турган никоҳлар қайд қилинувчи муниципалитетга йўл олди.\nавтобус Буюк Британия никоҳ маросими


Бунинг сенга алоқаси йўқ! - Zamin.uz\n15:14 / 04.07.2018\nАллоҳнинг ҳикмати билан менинг ҳамкасбларим орасида диндорлари йўқ ҳисобида. 30-40 та одам ичида гоҳида бир дона ҳам яқин инсоннинг йўқлиги кимларгадир ажабланарли туйулар, лекин мен кўникиб кетганман, тўғрироғи бундан бошқача бўлишини тасаввур қила олмайман, кўрмаганман, билмайман.\nВақтлар ўтиб, ҳамкасбларим чекишнинг зарарлари, уни қандай ташлаш ҳақида гаплашиб ўтиришарди. Ҳамма ўзининг фикри, тажрибаси ёки муваффақиятсизлигини айтган, хуллас - қизғин баҳс... Менга қараб: “Сенга бу нарсаларнинг алоқаси йўқ, сен чекмайсанку“, - дейишди.\nБошқа сафар ичишнинг зарарлари, уни қандай ташлаш ҳақида гаплашиб ўтиришарди. Ҳамма ўзининг фикри, тажрибаси ёки муваффақиятсизлигини айтган, хуллас-яна қизғин баҳс... Менга қараб: “Сенга бу нарсаларнинг алоқаси йўқ, сен ичмайсанку“, - дейишди.\nТез-тез кўтарилиб турадиган мавзу - чапга юриш. Яна баҳс, унинг зарарлари ўзини қандай тийиш, касалликдан қандай сақланиш, қандай қилиб сир тутиш ва ҳоказо... Менга қараб: “Сенга бу нарсаларнинг алоқаси йўқ, бундай нарсаларга яқин юрмайсанку“, - дейишди.\nУйланиш ҳақида, муносиб келин танлаш ҳақида баҳс. Яхши қиз (баъзиларга қиз бўлиши шарт эмас) топиш муаммоси. “У қиз менгача нималар қилганини қаердан биламан? Айби кейин чиқади“, - дейишди. Кейин менга юзланиб ўша гапни айтишди: “Бу муаммоларнинг сенга алоқаси йўқ, сен ўзингга ўхшаган оиланинг қизини оласан“.\nҲаммасидан ўтиб тушган воқеа эса қуйидагича бўлди. Иш сафаридамиз, уйда икки-уч ой, баъзиларимиз ярим йиллаб уйда бўлмаймиз. Мени ўйлантирган нарса - ҳа, сизларни ҳам ўйлантирган бўлса керак - бу эр-хотинлик ҳақлари. Ёши каттароқ “ақллироғимиз“ хотинлар ҳақида, уларни қандай ушлаб туриш, бошқа эркак билан юриб кетмаслиги учун нималар қилиш кераклиги ҳақида маслаҳат беряпти. Ҳамманинг боши эгик, чунки бу муаммонинг олдида ҳаммалари ожиз, умид қилишдан бошқа иложлари ҳам йўқ. Уйида нима бўлаётганини, аёлининг хаёлидан нималар ўтаётганини қаердан билишсин! “Маслаҳатчи“миз шарт менга қарадида: “Сен хавотир олма, бунинг сенга умуман алоқаси йўқ, сенинг оилангдаги муҳит бошқа“, - деди. Мен ҳеч нарса демадим.\n20-06-2018, 23:17, Ҳаёт тарзи\n30-05-2018, 17:08, Ҳаёт тарзи


Темир йўллар транпортида юк ташиш тарифларини такомиллашириш режа\nDownload 89,54 Kb.\nHajmi 89,54 Kb.\n4 ТЕМИР ЙЎЛЛАР ТРАНПОРТИДА ЮК ТАШИШ ТАРИФЛАРИНИ ТАКОМИЛЛАШИРИШ\nЭнцефалопатия, Энцефалопатия, 87 102, Gidrоelеvаtоrlаr. Gidrоuzаtmаlаr vа ulаrning qo’llаnishi , MILLI UNIVERSITET, Dars mavzusi Yorug’lik interferensiyasi va difraksiyasi. Difra, 1-мавзу, “Tashkent. Adjective., matematika oqitish metodikasi (1), matematika oqitish metodikasi (1), 2 5258134585669059144, beans 101, МУСТАҚИЛ ИШ № 1, МУСТАҚИЛ ИШ № 1\nТашиш ва тижорат ишларини ташкил қилиш Умумий тушунчалар.\nЮклар ва йўловчилар ташишни режалаш Темир йўлларда юк ва йўловчилар оқимининг ҳосил бўлиши.\nТЕМИР ЙЎЛЛАР ТРАНПОРТИДА ЮК ТАШИШ ТАРИФЛАРИНИ ТАКОМИЛЛАШИРИШ\nТашиш ва тижорат ишларини ташкил қилиш\nЮклар ва йўловчилар ташишни режалаш, Темир йўлларда юк ва йўловчилар оқимининг ҳосил бўлиши.\nЮк ва тижорат ишларини ташкил қилиш.\nОртиш-тушириш ишларини комплекс механизациялаш\nУмумий тушунчалар. Ташиш жараёни йўловчиларга хизмат кўрсатиш ва ташиш, юкларни ортиш, тушириш, улар учун вагонларни бериш ва олиш, вагонларни поезд таркибларига қўшиш ва темир йўллар бўйлаб харакатлантириш каби ишларни ўз ичига олади.\nТемир йўлларда ташиш жараёнини ташкил қилиш ва ҳаракатни бошқариш қуйидаги тамойиллар асосида олиб борилади: ҳаракат хавфсизлиги ва юклар сақланганлигини шартсиз бажариш; ташиш жараёнининг барча босқичларида жадал ва илғор технологияларни қўллаш; меҳнатни бошқаришни илмий асосда ташкил қилиш, барча бўлимларнинг ҳамкорликда ишлашини таъминлаш; техник воситалардан самарали ва тежамкорлик билан фойдаланиш; йўловчиларга юқори савияда хизмат кўрсатиш; бошқа транспорт турлари билан ҳамкорликда ишлаш ва бошқалар.\nУшбу тамойилларга чуқур билим ва омилкорлик билан амал қилиш темир йўллардан фойдаланишнинг асосини ташкил қилиб, йўловчи ва юкларни ташишни тезкор ва тежамкорлик билан бажаришга имкон яратади. Темир йўллардан фойдаланиш ишларини ташкил қилиш мунтазам такомиллашиб боради ва унинг заминида вагонлар оқимини илмий асосда ташкил этиш, поездлар ҳаракатини белгиланган жадвал асосида аниқ бажариш, поезд ва юк ишларини техник меёрлаш, тезкор режалаш ва бошқариш омиллари ётади.\nЮклар ва йўловчилар ташишни режалаш\nТемир йўлларда юк ва йўловчилар оқимининг ҳосил бўлиши.\nЮк ва йўловчилар транспорт ишининг асосий меҳнат объектларидан бўлиб, ҳар қандай маҳсулот транспортда жўнатишга қабул қилингандан бошлаб манзилига етказилиб то истеъмолчиларга топшририлгунга қадар транспорт учун юк ҳисобланади.\nТоварлар жўнатиш учун йиғиладиган махсус жойлар юк ҳосил қилувчи жойлар ва юклар келтириб тушириладиган махсус жойлар юк қабул қилувчи жойлар деб аталади. Юк қабул қилувчи ва жўнатувчи жойларга асосан саноат корхоналари, жамоа ҳўжаликлари, ер ости кон ва шахталари, карьерлар, темир йўл ва автомобилларнинг юк бекатлари, портлар, қурилиш майдончалари, базалар, омборлар ва хокозолар киради. Айрим ҳолларда юк жўнатиш ва қабул қилиш жойлари бирлаштирилган бўлиши мумкин. Бундай жойларда қабул қилинган юклар сараланиб ва гуруҳланиб қайта жўнатилиши мумкин.\nМаълум вақт бирлигида тонна ҳисобида қабул қилинган ва жўнатилган юклар ҳажми шу жойнинг юк айланмаси (обороти) дейилади. Шунингдек, маълум вақт бирлигида жўнатилган ва қабул қилинган йўловчилар сони ана шу жойнинг йўловчи айланмаси (обороти) дейилади.\nЮк жўнатиш жойидан қабул қилиш жойига маҳсулот юбориш натижасида юк оқими ҳосил бўлади. Худди шунингдек йўловчилар жўнатишда йўловчилар оқими ҳосил бўлади. Бирор йўналишдаги барча юклар миқдори ёки ҳаракатдаги умумий йўловчилар сони шу йўналишдаги юк ёки йўловчилар оқими ҳисобланади. Юк ва йўловчилар оқими ўз йўналишлари бўйича бир томонлама ёки икки томонлама бўлади. Икки томонлама юк ва йўловчилар оқимида ташиш миқдори жиҳатидан кичик бўлган йўналиш орқа томонга йўналиш деб қабул қилинган. Ташиш миқдори жиҳатидан улар ўртасидаги мавжуд тавофут юк ва йўловчилар оқимининг йўналишлар бўйича нотекислиги деб аталади.\nАйрим иқтисодий ва географик минтақалар бирор аниқ ишлаб чиқариш кучлари бўйича иқтисослашган бўлса, бундай минтақаларнинг ҳар бирида кўп миқдорда юқори сифатли ва арзон маҳсулотлар ҳамда буюмлар чиқарилиши мумкин. Улар иқтисодий минтақа эҳтиёжларини қондирибгина қолмай, балки мамлакатнинг бошқа бир қанча минтақалари талабларини ҳам қондириши, ёхуд бошқа мамлакатларга ҳам ташилиши мумкин. Бундай ҳолларда иқтисодий туманлараро турли хом ашёлар, яримфабрикатлар ва тайёр буюмлар, ёнилғи алмашинуви ва пировард натижада уларни ташишга зарурият туғилади.\nТайёр маҳсулот, хомашё, ярим фабрикат маҳсулот ва буюмлар ва ёнилғиларни бирор иқтисодий минтақага қай миқдорда олиб келиш ёки аксинча бошқа минтақага юборишни аниқлаш учун вақти-вақти билан иқтисодий минтақалар аро транспорт-иқтисодий балансларни тузиб туриш зарур. Мана шундай транспорт-иқтисодий баланслар ишлаб чиқарувчилар ва истеъмол қилувчиларни бирлаштирувчи восита бўлиб, ташиш ишлари режаларини белгилашга асос бўла олади.\nТашиш ишларини режалаштириш темир йўл транспорти ишини режалаштиришнинг асоси бўлиб, унинг фойдаланиш, капитал қурилиш- таъмирлаш, молиявий ва бошқа бўлинмалари ишларининг ҳамда темир йўллардан фойдаланиш ишларининг техник меёрларини белгилашга имкон яратади. Масалан, ташиш ишлари кўрсаткичлари асосида ҳаракатланувчи воситаларнинг ўтадиган йўли, вагонлар ва локомотивларнинг ишчи парки, йўллар бўйича вагонлар ва бўш вагонларни топшириш каби меёрлар белгиланади.\nРежалаштирилган ташишлар ҳажми асосида темир йўлларнинг ёнилғи, электр энергия ва материалларга бўлган эҳтиёжи, ишчи ва хизматчилар сони, маош фонди, ташиш харажатлари, даромад ва тушумлар, ишлаб чиқариш самарадорлиги, ташиш таннархи кабилар ҳисобланади.\nТемир йўлларда ташиш ҳажмлари ва уларни режалаштириш саноат ва қишлоқ хўжалик маҳсулотлари, капитал қурилиш, моддий-техник таъминот, ташқи ва ички товар алмашинуви режалари асосида олиб борилади. Ташишни режалаштириш ва бажаришдан асосий мақсад мамлакатнинг ташишга бўлган барча эҳтиёжларини тўла қондириш, ташиш жараёнига кетадиган сарф-харажатларни камайтириш, транспорт-иқтисодий алоқаларни рационаллаштириш, ташиш ишларини транспорт турлари орасида иқтисодий самарали тақсимлаш ва бошқалар. Шу мақсадларда вагонларнинг юк кўтариш қобилияти ва сиғимидан тўла фойдаланиш, ҳаракатланувчи таркибларнинг бўш қатновини камайтириш, ташишнинг йил даврлари бўйича нотекислигини камайтириш, хўжалик тармоқлари эҳтиёжларининг фаслий ўзгаришлари кабилар ҳисобга олинади.\nТашишларни режалаштиришда бир хил юк оқимларини қарама-қарши йўналишларда ва ўта узоқ масофаларга ташишларни камайтиришга, ҳар бир транспорт тури бўйича унга хос ва мақбул юкларни тегишли ҳажмларда ташишларни ҳисобга олиш ва номаъқул ташишларни бартараф этишга эътибор қаратиш лозим.\nТашишларни режалаштиришда юк айланмаси, вагон ҳисобида бир кунлик ўртача юк ортиш, поезднинг ўртача массаси, вагоннинг статик юкланиши, ўртача ташиш масофаси каби кўрсаткичлар белгилаб чиқилади.


Исмат Хушев: Шароф Рашидов кўчасида байрам…\nБош мақола, Демократия сабоқлари, Муҳаррир минбари | 11/10/2017 4:39 AM 32760 марта ўқилди\nБу байрамни Ўзбекистон орзиқиб кутган эди.\nКимга – тўй, кимга – мотам…\nЖиззах: 7 ноябрь, Рашидов майдонида\nШукруллодай буюк замондошни ижтимоий ҳаётдан четлатиб нега томошо қилиб турибмиз?\nБайрам баҳона кўнглимда кечган ўйларим…\n2017 йилнинг 6 ноябрь куни Торонтода кун жуда яхши бўлди.\nХудди Жиззахдагидай. Канаданинг табиати – денгиз бўйида жойлашган бўлса-да, Ўзбекистонникидан унчалик фарқ қилмайди. Об-ҳаво ва иқлими деярли бир хил.\n6 ноябрь – душанба эди. Торонтода оддий иш куни. Жиззахда эса катта байрам.\nШароф Рашидов таваллудининг юз йилиги тантанали нишонланди…\nЖиззах тантаналарини зангори экран орқали томошо қиларканман, энг аввало Ўзбекистон Президентининг нутқи эътиборимни тортди.\nШавкат Мирзиёев бу нутқи билан менинг кўз ўнгимда илк бор Ўзбекистоннинг мутлақ ва ягона ҳокими сифатида бор бўй басти билан гавдаланди.\nЎзига ишонч, қатъият ва дадиллик яққол кўзга ташланиб турди.\nУнинг соф ўзбек тилида қилган нутқи қалбимда ажиб бир ғурур ва ифтихор уйғотганини ҳам айтиб ўтишим керак.\nЯширмайман, бундан қувондим…\nЛекин тантанада сўзга чиққан бошқа нотиқларнинг нутқини тинглаб, жуда ранжидим.\nБиринчи бўлиб Шароф Рашидов билан бирга ишлаган, МарказҚўмнинг мафкуравий котиби бўлган Оқил Салимов гапирди. Тўқсонларга яқинлашиб қолганига қарамай, ҳануз дадил ва мағрур гапираётган Оқил Умрзоқовичга боқиб, унинг бугунги омади, кексаликдаги ҳурмат ва эътибори, шогирдлар садоқати ва саодатига ҳавас қилиш мумкин, албатта.\nЛекин русча аралаш чала-чулпа ўзбек тилидаги кемтик нутқини тинглаб, бундай деёлмаймиз.\nУндан кейин сўзга чиққан Исмоил Жўрабековнинг урилганидан бўён илк бор зангори экранда кўриб, олис Канадада туриб, жуда қувондим. Бир умр ижтимоий сиёсий ҳаётда фаол бўлган бу одамнинг кутилмаганда ишдан урилиб, жиноий жавобгарликка тортилгани, сўнг тамомила жамоатчилик назаридан узоқлаштирилгани – бу адолатсизлик эди, албатта. Мирзиёев даврида унинг яна сафга қайтгани ва Рашидов юбилейида сўзга чиққанини табриклаш керак.\nЁшига нисбатан ҳали ҳам анча дадил ва бақувватлиги шундоққина кўриниб турибди. Ҳаммаси яхши. Фақат унинг ўзбекча нутқи ҳам софлиги ва равонлиги бўйича Оқил Салимовникидан сира қолишмади. Исмоил Ҳакимович ўзбек тилида жуда қийналиб гапирди.\nРашидовнинг қизи Сайёра Рашидованинг нутқини тинглаб, энди рости, йиғлагим келди.\nШўрлик ўзбек тилим – шўрлигим менинг. Сени тинглаб туриб, қон бўлди дилим.\nШароф Рашидовдай буюк инсон ҳам ўз оиласи – фарзандларига келганда – уларга энг аввало ўзбек тилини мукаммал ўрганиб, сўнг рус тилига меҳр қўйишларини ўргатмаганидан, маслаҳат бермаганидан жуда ачиндим.\nРости бундай чўлтоқ тил билан Сайёрахонимнинг сўзга чиққандан кўра – чиқмаганлари яхши эди…\nБир сўз билан айтганда, юқорида номи тилга олинган нотиқларнинг учаласи ҳам, агар қўйиб берилса, рус тилида яйраб яшнаб гапириши, образли қилиб айтганда – булбулдай сайраши шундоққина кўриниб турди.\nМен бунга қарши эмасман. Рус тили – дўст тили. Улар бир умр рус тили ҳукмрон бўлган даврда яшашган. Лекин нима бўлганда ҳам улар рус тили баробарида ўзбек тилини ҳам яхши билишлари ва яхши гапиришлари керак эди. Биз уларни совет замони ва мустабид тузум сиёсати билан оқлай олмаймиз.\nМасалан, Шароф Рашидов ўзбек тилида жуда соф гапирарди. Совет даврида ҳам баъзи анжуманларда ўзбек тилида гапириш мумкин бўлган. Буни ҳеч ким чекламаган. Лекин расмий маросим ва йиғинлар асосан рус тилида олиб борилгани ҳам бор гап.\nЎзбекистонда ҳар йили қишлоқ хўжалиги Қурултойи ўтказиларди. Унда Шароф Рашидов ҳамиша ўзбек тилида гапирарди. Лекин юқорида тилга олинган “қадрдон” нотиқларимиз каби жуда кўп ўзбек мулозимлари ўзбек халқининг ичида яшаб, ўзбек тилини яхши билмасдилар. Буни ҳам тан олишимиз керак.\nЖиззахдаги тантанада янграган чала ва узуқ юлуқ ўзбекча нутқларни тинглаб ана шулар кўнглимдан ўтди…\nШавкат Мирзиёев ҳам совет даври фарзанди.\nЛекин ўзбек тилини қаранг қандай мукаммал ва соф гапиради. Демак ҳамма нарса одамнинг ўзига, унинг истак ва хоҳишига боғлиқ экан.\nМен бу гапларни нима учун гапираяпман? Нима учун Жиззах тантаналарини мақташ ўрнига бирданига ундаги ўзбек тили билан боғлиқ муаммолар хусусида сўз очдим. Шунинг учунки, ҳар бир халқ ва миллатга ҳурмат, унинг тили ва динига, эътиқодига меҳр қўйишдан бошланади.\nШароф Рашидов ва Шавкат Мирзиёевларнинг ўзбек тилида мукаммал ва соф гапиришлари – уларнинг ўзбек халқи ва миллатига бўлган беқиёс ҳурмат ва эҳтиромларидан далолат берса, не тонг! Шунинг учун ҳам улар ўз халқининг пешонасига битган биринчи раҳбар бўлиб етишган бўлсалар, не ажаб!!!\nКим нима деб ўйласа ўйласин, майли. Лекин мен учун ўзбек бўла туриб ўз тилини билмаслик ва уни нотўғри талаффуз билан, чала чулпа гапириш – бу уят ва мағлубият.\nМулозимлар учун эса бориб турган жиноят!!!\nМайли, ортиқча ҳис ҳаяжонга берилмай, мавзуга – Шароф Рашидовнинг юз йиллик тантаналарига қайтсак.\nАслида ёзувчи бўлган, Ўзбекистон Ёзувчилар уюшмасини бошқарган Шароф Рашидовнинг юз йиллигида негадир бирорта ҳам ёзувчи сўз чиқмади. Албатта, Шароф Рашидов ҳақида гапириш учун одамда энг аввало бунга муносиб маънавий ҳуқуқ бўлиши керак.\nШароф Рашидов билан бирга ишлаган, ундан кўп яхшилик кўрган Одил Ёқубов, Озод Шарофиддинов, Ўлмас Умарбеков, Эркин Воҳидов, Абдулла Ориповлар энди бу ёруғ дунёда йўқ. Лекин Шукрулло, Жамол Камол, Шароф Убайдуллаев, Ойдин Ҳожиева, Иброҳим Ғафуров, Омон Матжонлар тирик ва барҳаёт-ку. Нега улар анжуманда кўринмади.\nЯқинда Президент томонидан “Эл юрт ҳурмати” ордени билан тақдирланган халқимизнинг севимли шоираси Ҳалима Худойбердиева нега сўзга чиқмади, гапирмади? Шароф Рашидов ёшгина шеърпараст қизалоқнинг Боёвутдан Тошкентга ўқишга юборилишини таъминлаган, бўлғуси шоирага оталик ва устозлик қилган эди-ку. Ўзбекистон халқ шоирасининг – ўзининг шоира бўлишида энг асосий рол ўйнаган биринчи устози, Ўзбекистоннинг биринчи раҳбари ҳақида айтадиган сўзлари наҳот йўқ эди?\nМодомики, ёзувчилар ҳақида гап кетган экан, Шукрулло ака ҳақида алоҳида тўхталиб ўтишни истардим.\nРостини айтиш керак, ёзувчилар ўз даврида Шароф Рашидовдан кўп ва хўп фойдаланишди. Хўш, Рашидов-чи? Рашидов улардан нима оқибат кўрди? Унга қарши энг биринчи ҳужумга ўтган ҳам ёзувчилар бўлди-ку.\nШароф Рашидовнинг юз йиллиги муносабати билан яқинда у ҳақда ажойиб бир хотиралар китоби чиқди. Лекин унга тош отилган мақолаларни тўпласак, ўнта китоб бўлади. Ва унинг биринчи сафларида бугун Жиззахдаги Рашидов майдонида кўкрак кериб турган, ҳатто сўзга чиққан кўплаб арбобларни кўриш мумкин.\nБугун энди булутлар тарқаб, қуёш чарақлаган бир пайтда Жиззахдаги Рашидов майдонида турганларнинг ҳаммасининг ҳам ичида байрам деб бўлмайди. Уларнинг орасида Рашидовга тош отиб қолишда бир бири билан мусобақа ўйнаган ва ким ўзарга баҳслашган катта кичик ёзувчи ва арбоблар ҳам йўқ эмас.\nЛекин бугун айни пайтда тирноқ остидан кир қидирадиган кун ҳам эмас.\nҲолбуки, Рашидовни ҳимоя қилганлар ҳам бор эди. Унинг бошида қора булутлар айланиб турганда энг тўғри сўзни матбуотда биринчи бўлиб Бобомурод Даминов айтди. Рашидовни ёзувчилар союзида унга энг яқин бўлган “сиймо”лар итдай талаб турган бир пайтда ягона ёзувчи Шукрулло уни ҳимоя қилган эди. У Рашидовга ташланаётганларга қарата ўрнидан туриб шундай деган эди: Эй, ўртоқлар, Рашидов сизларга нима ёмонлик қилди. Сизларда виждон борми ўзи? Нега унга итдай ташланаяпсиз?!”\nБугун энди уларнинг ҳаммаси бу ёруғ дунёни тарк этиб кетишди. Лекин Жиззахдаги юбилей тантаналари ўтаётган Рашидов майдонида бугун ҳам барҳаёт бўлган ва ҳақиқат тимсоли бўлиб яшаб келаётган Шукрилло акани кўриш бизга армон бўлиб қолди.\nИнсоф билан айтганда, Жиззахдаги анжуманни очадиган ва бошлаб берадиган одам аслида Ўзбекистон халқ ёзувчиси Шукрилла ака бўлиши керак эди.\nЛекин, минг афсуски, бундай бўлмади. 95 ёшга тўлган, ҳали барҳаёт бўлган ва ўз даврида Рашидовни ҳимоя қилган инсонни унутиб, уни ҳимоя қилмаганлар, аксинча унга тош отганлар байрамнинг тўридан жой олишди…\nБу камчиликлардан қатьий назар, Шароф Рашидовга кўрсатилган бу ҳурмат – энг аввало ўзбек халқига, унинг тарихига бўлган ҳурмат ва эҳтиромнинг ёрқин ифодасидир. Янги раҳбарият тарихга тўғри кўз билан қараяпти. Бу яхши удум ва бу билан Шавкат Мирзиёев ҳукуматини табриклаш керак.\nЭнди икки оғиз сўз Ўзбекистоннинг бошқа атоқли фарзандлари ҳақида.\nБиз тарихга тўғри кўз билан қарашни ўрганарканмиз, Ўзбекистоннинг ҳамма раҳбарларига бирдек эътибор қаратиш керак деган фикрдамиз. Масалан, Усмон Юсупов билан Юлдош Охунбобоевлар ҳам халқ меҳрини қозонган катта фигуралар эди. Одамлар уларни ҳақли маънода “Ота” деган. Бугун энди уларга ҳам эътибор керак.\nАкмал Икромов ва Файзулла Хўжаевлар ҳам ўз халқи учун жонини қурбон қилган. Уларни ҳам эслаш керак. Олдинги раҳбарият шуларни унутди. Усмон Юсуповнинг 100 йиллиги 2000 йилда бўлиши керак эди. Биров чурқ этмади. Аксинча унинг 100 йиллигида қолган қутган ҳайкаллари ҳам учиб кетди…\nЎзидан олдинги раҳбарларни устоз деб билиш аслида мардлик ҳисобланади. Ислом ака фаолиятини яхши бошловди. Политбюро гуркираган пайтда Рашидовни оқлаган эди. Кейин одамлар йўлдан урдими ёки яккаҳокимлик касалига учрадими, билмадим, айний бошлади.\nМустақилликнинг чорак аср даврида ўзидан бошқа бирорта одамни ўниб ўстирмади. На тарихда ўтган раҳбарларни аяди, на ўзи билан бирга ишлаган, Ўзбекистон давлатини шакллантирган, унинг пойдеворини қурганларнинг қадрига етди. Ҳаммасини ишлатиб, ишлатиб, сўнг елкасига битта эски чопон ҳам ёпмасдан, ижтимоий сиёсий ҳаётдан буткул улоқтириб ташлади. Ўзбекистон тарихини, Ўзбек Совет Инцеклопедиясини тамомила қайта ёздирди.\nШу маънода янги Президент ноҳақ жабланган ва асоссиз маҳкамага тортилган – Исмоил Жўрабеков, Мавлон Умрзоқов, Козим Тўлаганов, Шуҳрат Нусратовларни Олий Суд ҳукми билан тамомила оқлаб, уларнинг пок ва муборак номларини яна ўз элига ва оиласига қайтариб берди.\nЭнди уларнинг ижтимоий сиёсий фаолиятга ҳам қайтишини таъминласа, адолат тўла қарор топган бўлади…\nОлис Канаданинг сирли ва сукунатли куз оқшомида зангори экран орқали Шароф Рашидовнинг Жиззахда ўтган юз йиллик тантаналарини кўриб, юрагимда пайдо бўлган туйғулар булар.\nБу менинг – муҳожиротдаги ўзбек журналистининг дил тўйғулари. Кимдир қўшилар, кимдир қўшилмас, бу табиий, албатта. Зотан, ҳар биримиз – халқ ва миллат тақдирини, истиқболини белгилайдиган бундай масалаларга бефарқ бўлмасаккина, яхши ва ёруғ, мунаввар ва ойдин кунларимиз кўп бўлади.\nШундагина Ўзбекистон гуллаб яшнайди, башарият дунёсида мангу яшайди.\nТуркия Президенти Шавкат Мирзиёевни Анқарада чексиз меҳр билан қабул қиларкан, Абдулла Ориповнинг қуйидаги шеърларини бежиз ўқиб бермаган эди:\nЗавол кўрма ҳеч қачон ўлкам,\nЗавол билмас шу ёшинг билан.\nМузаффар бўл, ғолиб бўл, ўктам.\nДўсту ёринг, қардошинг билан.\nБоқий тургай кошонанг сенинг..\nУлуғ башар оиласида\nмангу ёруғ пешонанг сенинг.\nМангу ёруғ масканим менинг.\nЎзбекистон Ватаним менинг…\nАдолат тантана қилиб, Ўзбекистон осмонида Рашидов қуёши балқиган экан ана шу қуёшнинг чарақлаши ва ярақлашига сабабчи бўлган, Рашидов сиймосини чин маънода қайтадан тирилтирган ва ўз халқига тўла тўкис қайтариб берган Шавкат Мирзиёевга чин юракдан раҳмат айтишни олис Канададан туриб ўз бурчимиз деб биламиз…\n8 ноябрь, 2017 йил, Торонто шаҳри, Канада…\n11/09/2017 at 3:16 AM (Edit)\n“Рашидовнинг қизи Сайёра Рашидованинг нутқини тинглаб, энди рости, йиғлагим келди.\nРости бундай чўлтоқ тил билан Сайёрахонимнинг сўзга чиққандан кўра – чиқмаганлари яхши эди…”\nСайёра Рашидова гапирганда ичим йиглаган эди, Сизи ёзганларизи укиб ташим йиглади… Сайёра Рашидова 25 йил адашмасам Узбекистон Республикаси Сенатида Инсон хукукларини химоя килиш булимини бошкарганларми ёки у киши бошка аёлмиди, балким мен адашаётгандирман?\n11/09/2017 at 12:24 AM (Edit)\nОфарин сизга Ҳурматли Исмат ака!\nГапнинг дангалини айтадурғон бўлсам мен охирги икки ойлардан буён бизнинг казоларнинг минбарлардан туриб сўйлашларини мутлоқ тингламасдан қўйдим.\nКуч ишлатар тизимларининг ва хокимият идораларининг янгиликлари ва ваъдалари билан эса дардим ҳам йўқ.\nАравани қуруқ олиб қочишдан бошқа нарса эмас.\nБунақа урхо ур Каримов замонида ҳам бор эди.\nЎшанда ҳам айтилар эди. БИЗ БУНАҚА ДОРУЛОМОН КУНЛАРНИ КЎРМАГАН ЭДИК, ОТА БОБОМИЗ ЭСА ОРЗУ ҚИЛИБ ЎТИБ КЕТИШГАН ЭДИ ДЕГАН ГАПЛАР!\nСизнинг юқорида ёзган фикрларингизга тўлиқ қўшиламан.\nЮртнинг чин ватанпарвар ва ҳалқпарвар инсонлари қолиб кетди.\nУларнинг чин юракдан, қалбининг энг тубидан олиб гапирадиган тарихий нутқларидан бизларни жудо қилишди.\nСабаби эса кунданда, ойданда равшан.\nАгарда мана шу анжуманга домла Шукрулло, Шароф Убайдуллаев, Ҳалима Ҳудойбердиева ва яна сиз айтган инсонлар келишиб минбардан туриб Шароф Рашидовнинг хотирасига оёқ қўйганларни ва бугунги кунларда ислоҳотларнинг душманларни айтиб юборишлари жуда мумкин эди.\nБу ҳолат эса БАҚАЛУМУНЛАРГА мутлоқ керак эмас.\nУларнинг кети тоза эмас! Кеча ҳам, бугун ҳам.\nБугунги ўтиш даврида бутун дунёнинг давлатларини бир қилиб тўпласангиз ва улардаги Ватан хоинлари ва Ҳалқ душманлари бўлган икки юзламачиларни бир жойга жам қилсангиз агар, БИЗНИКИЛАР УЛАРНИНГ ЖАМИ СОНИДАН ҲАМ ОШИБ ТУШАДИ!\nМансаб ва бойлик учун ҳар нарсага тайёрдир улар.\nАста секинлик билан жамики сирлар очилиб бораяпди.\nУлар жамиятимиздаги жамики соҳаларни эгаллашган эканликлари;\nСНБ ходими келиб чин сўзловчи ва тўғри фикрловчи бир инсонни четга чиқириб ИҚБОЛ МИРЗОга тил теккизма, ватандан йўқ қилиб юбораман, турмада чиритаман деб айтишининг ўзи даҳшатлик жиноятдир.\nМинг афсуслар бўлғайким на бу жаллодга ва на Иқбол Мирзога бир чора кўрилмайди.\nАксинча ҳақиқат куйчиларига қатағон уюштирилади ва бу факт.\nМени доим бир нарса ўйга солади; Ватани ва Ҳалқни сотиб, ҳиёнат қилиб тўпланган пуллардан пора олиб оиласини боқаётган, қават қават уйлар қураётган куч ишлатарлар ва казолар, майда чуйда пораҳўрлар наҳот бир куни ҳақнинг жазосини олишларини, ўзлариган бўлмаса болаларига қайтишини ўйлашмайди.\nМана Каримовнинг қилмишлари учун фарзандлари бугун азобда. Ҳали бу бошланиши, бир неча одамлар вазиятни кутиб туришибди Лоланинг куни келишини.\nВатанга чин муҳаббат ва садоқат, ҳалқга бўлган меҳр ОНА ТИЛИ билан бирга сингади.\nБу нотиқлар аввал охири биздан эмас эди.\nЧет элларда юрган ойдинларимиз ҳам, Ватан ичкарисидагилари ҳам бугунги кунда чироқ ёқса ичи ёришаётгани йўқ.\nЎтган йилги шижоат анчайин сўниб бўлди.\nҲаёт эса давом этаяпди…\nМирзиёев Шароф Рашидов ишининг давомчисими? Паҳлавон Содиқ – BBC ўзбек\nЖиззахда Шароф Рашидов ҳайкали очилди\nИсмат Хушевга: Шароф акамиз ният қилган байрам кўчаларимизда бошланди!!!\nИсмат Хушев: Байрам қутлуғ бўлсин, соҳибжамоллар!\nИсмат Хушев: Рашидов севган аёл вафот этди…\n11/11/2017 at 7:21 AM\nШАРОФ РАШИДОВ ЮБИЛЕЙИНИ НИШОНЛАДИК.\n(хотира асардан парча)\n1990 йил 6 ноябр\nКатталар билан узоқ тортишувлардан сўнг, – Шароф Рашидов вафотидан сўнг биринчи бор! – Жиззах туманига қарашли Шароф Рашидов туғилиб ўсган ҳудуд – “Москва” колхози клубининг кичик залида Шароф Рашидовнинг туғилган кунини нишонладик.\nМен 1990 йил 16 июндан Ўзбекистон Республикаси Ёзувчилари уюшмаси Жиззах вилояти бўлимида масъул котиб бўлиб ишлай бошлаган эдим. Шу даврдаги фаолиятимнинг дастлабки якуни эди бу. Биз сентябрдаги секретариат йиғилишида Шарофат Ботирова таклифига кўра бўлим қошида “Шароф Рашидов қадриятини тиклаш комиссияси тузган, унга: Тўпа Раҳмонқулова – СССР халқ депутати, Мели Қобилов – Ўзбекистон халқ депутати, Умарқул Эгамов – вилоят кенгаши депутати, Акром Иномов – “Жиззах овози” (Жиззах шаҳри ва Жиззах тумани) газетаси бош муҳаррири, вилоят “Жиззах ҳақиқати” газетаси бош муҳаррири Ўктам Жавлонов, вилоят “Джизакская правда” газетаси бош муҳаррири Леонид Адильшаев, журналист ва ёзувчи Нўъмон Мирзаев, шоира. Жиззах педагогика институти доценти Шарофат Ботирова, Жиззах тумани байналмилалчи жангчилар етакчиси, шоир Фурқат Ортиқов ва мен аъзо бўлиб кирган, Акром Иномовни комиссия раиси этиб сайлаган, – расмий ташкилот сифатида Ўзбекистон Республикаси Президенти И.Каримовга, вилоят, шаҳар ва туман раҳбарларига ўзимизнинг Шароф Рашидов хотирасини қайтадан тиклаш бўйича аниқ таклифларимизни жўнатган эдик:\n1.\t6 ноябрда Ш.Рашидов туғилган кунни тантанали нишонлаш.\n2.\tЖиззах шаҳар Дўстлик майдонида Ш.Рашидов бюстини яна олдинги ўрнида тиклаш. Ш.Рашидов номи олиб ташланган жойларга яна бу номни тиклаш. Хусусан, вилоят кутубхонасига, ип-йигирув фабрикасига, шаҳар ва “Москва” колхозидаги марказий кўчаларга Ш.Рашидов номини қайтиб бериш.\n3.\tШ.Рашидов номидаги халқаро жамғарма тузиш.\n4.\tШ.Рашидов номли ижод боғи яратиш ва ҳоказолар.\nШароф Рашидов туғилган кунни нишонлашга ҳеч ким қарши эмас, аммо ҳеч ким расман рухсат беришни ҳам истамас эди. Шу тахлит сентябрдан бошлаб биз шаҳар, туман, сўнг вилоят раҳбарлари билан учрашдик 30 октябр Шароф Рашидов вафот этган кун. Бу кундан анча олдин биз 30 октябрда Фурқат Ортиқов бошчилигидаги байналмилалчи жангчилар Дўстлик майдонидаги Ш.Рашидов бюсти ўрнида йиғилиш ва митинг ўткизмоқчи, ҳукумат томонидан қаршилик кўрсатиладиган бўлса, бунга яраша амалий тадбир қўлламоқчилар, деган хабарни эшитдик. Мен вилоят ёзувчилари уюшмаси раҳбари сифатида ходимим Абдураҳмон Каримовдан менга Фурқатни топиб келишини сўрадим. Уларнинг ҳар иккаласи “Москва” колхозида яшашарди. 26 октябрларда Фурқат менинг хузуримга келди. Авзойи бузуқ, ҳар қандай қаршиликларга қарамай намойишга чиқамиз, бизга нисбатан тазйиқ ўтказиладиган бўлса, қаршилик кўрсатамиз. Афғончилар ҳамма нарсага тайёр, деди. Мен Фурқатга: Ш.Рашидов қадриятини тиклаш бўйича расмий ташкилот тузганимизни, ташкилотимиз олиб бораётган ишларни, бизнинг ишларимизга ҳозир ҳеч ким қарши эмаслигини, аммо ҳеч ким расмий тадбирларга расман розилик ҳам бермаётганини, бу ҳаракатни ур-тўполон билан эмас, балки тинчгина, дипломатик йўл билан ҳал қилиш лозимлигини ва бу мумкинлигини, агар рози бўлса, Фурқатни ҳам комиссиямизга аъзо қилиб олишимизни, ва у комиссия аъзоси сифатида бу йўналишда қандай кўламда ишлар олиб борилаётганию, нимага эришилаётганию ва нималарга эришиш мумкинлигини ўз кўзи билан кўриши мумкинлигини тушунтирдим. Хуллас, Фурқат Ортиқов комиссияга аъзо бўлиб киришга рози бўлди, аммо 30 октябр куни намойиш уюштирилишини, бунга байналмилалчилар ўзаро келишиб қўйишганини айтди. Менимча, бунга ҳеч ким қарши бўлмайди, фақат провокацияга учманглар, намойиш тинч ўтиши шарт. Бу йўлда баҳона тополмай турганларнинг қўлларига дастак тутиб берманглар, деб илтимос қилдим.\n30 октябр куни эрталаб, Дўстлик майдонига келсам, намойишчилар қўлларида Шароф Рашидов портрети, бошқа транспарантларни кўтариб, Ш.Рашидов бюсти ўрнида туришипти. Улар 30 нафарча бор. Майдон четида бир қанча машиналарда, балки йўлкаларда ҳам махсус хизмат ходимлари уларни кузатишмоқда. Вазият тинч эди. Шунисига шукр қилиб, уларнинг олдига бордим. Фурқат Ортиқов йўқ эди. Фурқатни раҳбарлар чақириб кетишганини айтишди. Уни кутиб анча вақт туриб қолдим. Кейин уюшмага борсам, комиссиямиз аъзолари хурсанд ҳолда ўша ерга кириб келишди. Айримлари мендан “сен нега қочиб кетдинг?”, деб таъна ҳам қилди. Маълум бўлишича, Фурқат Ортиқовни ва барча комиссия аъзоларини вилоят партия қўмитаси биринчи котиби, вилоят Совети раиси Эркин Турсунов ўз ҳузурига чақирипти, Шароф Рашидов масаласини тинч йўл билан ҳал қилиш лозимлигини таъкидлабди. Комиссия аъзолари ўз таклифларини айтганда, жумладан, 6 ноябр кунини катта тантана билан нишонлаш кераклигини айтганда “Шароф Рашидов масаласи – республика миқёсидаги масала, уни мен ҳал қилолмайман, сизлар Республика Президенти Ислом Каримовга учранглар”, депти. Шу ернинг ўзида Президентга учрайдиган комиссия аъзолари сайланипти: СССР халқ депутати Тўпа Раҳмонқулова, “Жиззах овози” газетаси бош муҳаррири Акрам Иномов, байналмилалчи жангчилар раҳбари Фурқат Ортиқов. 1 ноябр куни Тошкентга боришга келишилипти. 1 ноябр куни Тошкентда Олий Мажлиснинг навбатдаги сессияси бўлиши лозим эди. Ўзбекистон халқ депутати Мели Қобилов “мен ўша ерда бўламан, сизлар етиб борганча, агар имкон тополсам, Президентга вазиятни тушунтираман”, депти.\n1 ноябр куни сессия иши давом этаётган пайт сессия танаффусида Тўпа Раҳмонқулова билан Мели Қобилов Президент Ислом Каримовга учрашган, 6 ноябрни тантана қилишимизга ҳеч ким розилик бермаяпти. Биз бу кунни ўғринча эмас, балки халқ билан бирга тантана қилмоқчимиз, дейишипти.”Ким қаршилик кўрсатса, менинг номимдан айтинглар, ўшанда ҳеч ким йўлларингга чиқмайди. Бемалол тантана қилаверинглар”, депти Президент. Шу гап билан вакилларимиз қанот боғлаб Жиззахга учиб келишди. Яна пиллапояма-пиллапоя вилоят, шаҳар, туман раҳбарларига учрашилди. Шароф Рашидов туғилиб ўсган макон “Москва” колхози клубида туғилган кунни нишонлашга келишилди. Аммо 5 ноябр куни “Москва” колхози раиси Асқар Эшонқулов: “Агар расмий рухсатнома менинг қўлимга тегмаса, мен клубни очиб бермайман”, деб туриб олди. Яна югур-югур бошланди. Биз ҳамма ёққа эълон қилиб қўйганмиз, меҳмонлар таклиф этганмиз, тантанага бир кун қолган ва шу аҳволда… 5 ноябр куни кечқурун комиссиямиз раиси Акром Иномов Жиззах тумани райижроқўми раиси Холмамат Суюнов имзоси ва райижроқўм муҳри босилган рухсатномани колхоз раиси қўлига топширди.\n6 ноябр куни колхоз мажлисхонаси олдида тантаналар у қадар катта эмас эди. Ўша куни якшанба бўлиб, йўлдан кўплаб одамлар ўтса-да, биз уларга нима уюштирилаётганини айтиб, клубга таклиф этсак-да, ҳа, майли, бошлайверинглар-чи, биз бозорга бирров бориб келайлик, деб ўтиб кетишарди. Шаҳар раҳбари Аҳмад Соатов, туман раҳбари Муқум Ҳасанов шу ерда. Юзтача одам тўпланди. Уларнинг асосий қисми кўкрагига шода-шода орден-медал таққан қариялар, Шароф Рашидовнинг сафдошлари, болалик дўстлари ва ихлосмандлари эди. Тошкентдан бир киши – филология фанлари доктори, профессор, Шароф Рашидов асарлари мутахассиси Назрулла Шодиев келди. Йиғинни мен бошқардим. Шароф Рашидов ҳаёти ва ижодий фаолияти тўғрисида филология фанлари номзоди, Жиззах Давлат Педагогика институти доценти Ўрол Носиров маъруза қилди. Назрулла Шодиев гапирди. Сайёра Тўйчиева, Иброҳим Дониш ва бошқа шоирлар адибга бағишланган ўз шеърларини ўқиб бердилар.\nЙиғин, энг асосийси, тинч ўтди.\nБу – Шароф Рашидов вафотидан сўнг ва қоралангандан сўнг, – у киши хизматларини қайтадан тан олиш ва тан олдириш йўлидаги ҳаракатларнинг биринчи кўзга кўринарли натижаси эди. Ҳар қалай, шундай улуғ зотнинг вафотидан сўнг етти йил ўтиб, биринчи бор бу Шахснинг номи тантанавор шароитда тилга олинаётган, туғилган куни тантанавор нишонланаётган эди. Шаҳар раҳбари А. Соатов йиғин бошлангандан сўнг ярим соат ўтиб, бир иш юзасидан мендан рухсат сўраб кетди. Туман раҳбари М. Ҳасанов йиғин охиригача, меҳмонлар кузатилганга қадар биз билан бирга бўлди.\nКўп ўтмай “Известия”нинг Ўзбекистондаги мухбири Андрей Орлов – Усмонхўжаев давридаги рус “десант”чиларидан бири, 1986-89 йиллари “Джизакская правда”га бош муҳаррирлик қилган, Жиззахнинг нонини еб, сувини ичган – “Известия”да “Опять Рашидов?” номли мақоласини эълон қилди. Унда хатарли экстремист рашидовчилар яна бош кўтараётганини, Жиззахда унинг туғилган кунини нишонлаганини катта ташвиш билан куюниб ёзган эди.\nКомиссия тузиб, иш бошлаганимизда кўплар қўрқиб юришди. Комиссия мен бевосита раҳбарлик қилаётган вилоят ёзувчилар уюшмасида ташкил этилгани боис айримлар менинг қайси кун қамоққа олинишимни ҳам кутишди. Ҳолбуки, вақт ўзгарган, Русия сиёсати – Горбачёв инқирозга юз тутган давр кульминацияси яқинлашиб қолган. Фарғоналик бир гуруҳ журналистларнинг Рафиқ Нишоновга матбуот орқали очиқ хати эълон қилиниб, қўлма-қўл ўқилаётган, шахсан Республика Президенти И. Каримовнинг ўзи икки марта – Ўзбекистон Компартиясининг ХХ11 съездида Ш.Рашидов шахсига объектив баҳо бериш лозимлиги тўғрисида сўзлаган, лекин ўшанда ҳам бошқа ҳеч ким Каримовни бу масалада қўллаб, расман бир оғиз гап айтишга ботинмаган эди. Айни шу шароитда бизнинг комиссия фаол иш бошлади. Шу шароитда кимдир расмий ташкилот тузиб, иш бошласа, албатта нимагадир эришиши мумкинлигини тушунган эдим. Бундан ташқари Шароф Рашидов – жиззахлик ижодкор эди. Мен эса Жиззах ижодкорларининг расмий раҳбари эдим. Демак, бу хайрли ишни мен виждонан ўз зиммамга олишим керак эди ва олиб, бу ишнинг уддасидан чиқдим ҳам. “Биз Шароф Рашидов руҳини қўллаб қувватласак, у кишининг руҳи бизларни қўллаб қувватлайди”, деган ақидам бор эди менинг.\nШундай бўлди ҳам.\n1991 йил 6 ноябрни 1990 йилга нисбатан бирмунча кенгроқ нишонладик. “Халқ сўзи” газетасида кичик бир эълон бердирдик. Унда биз 6 ноябр куни Рашидовнинг туғилган кунини Жиззахда нишонлашимизни, юрагида Рашидов шахсига ҳурмати бор барча кишиларни ана шу тантаналарга таклиф этишимизни билдирдик.\nБиз бошлаган иш кенг қулоч ёйиб, 1992 йил 6 ноябрда Шароф Рашидов туғилган кун жуда катта тантаналар тусини олди. Тантаналар сўнгида вилоят драма театрида тантанали йиғин бўлиб, унга шахсан Республика Президенти Ислом Каримов қатнашди. Қўшни республикалардан Шароф Рашидов сафдошлари ташриф буюришди. Жумладан, узоқ йиллар Қозоғистонга раҳбарлик қилган Динмуҳаммад Қунаев, Туркманистон ва Қирғизистоннинг собиқ биринчи раҳбарлари ва бошқалар. Шу ўринда Шарофат Ботирова, Тўпа Раҳмонқулова, Фурқат Ортиқовлар: вақтида ҳамма қийинчиликни биз ўз гарданимизга олиб, иш бошлаган эдик, энди байроқни бошқалар кўтариб, биз бир четда қолиб кетдик”, дея ёзғиришди. Мен уларни юпатар, “биз бошлаган иш шу қадар кенг тус олди, энг асосийси, биз жиззахликлар ҳамюртимиз Шароф Рашидов руҳи олдидаги қарзимизни ювдик, виждонимиз тинчиди, шунинг ўзи биз учун жуда катта иш”, дердим.\nАслида ҳам шундай эди.\nШундай бўлиб қоляпти.\nШундай бўлиб қолади.\n1990 йил 13-18 ноябр\nШу кунлар Дўрмонда республика ёш ижодкорларининг навбатдаги кўрик-танлови бўлиб ўтди. Мен вилоят ёзувчилари раҳбари сифатида семинарга ҳали ҳеч кимга таниш бўлмаган, шеърлари ҳали ҳеч ерда чиқмаган уч шоирни: Ҳабиба Қурбонбоева, Меҳрибону Абдураҳмонова, Икром Бўрибоев (Икром Искандар)ни жўнатган эдим.\n1990 йил 14 ноябр.\nКечқурун ёш ижодкорларга бағишланган телекўрсатувда Омон Матжон бошчилигида бир неча ёш қаламкашлар сафида Меҳрибону Абдураҳмонова ҳам чиқди ва ўзининг кейин афсонага айланиб кетган, аммо ҳозирча мендан бошқа барчага номаълум бўлган “Зайнаб ноласи” номли шеърини ўқиди. Шоир Омон Матжон уни мақтади. Мен жуда қаттиқ таъсирланиб кетдим. Ўзимни тутолмадим. Ички туғёнларимни босолмай, кўчага чиқиб, бирон соатча айланиб юрдим. Ҳар қалай, бу – мазкур идорадаги олти ойлик фаолиятим давридаги иккинчи бор тан олинишим эди. Меҳрибонуни – бор-йўғи саноқли , тўртта шеъри бор 25 ёшли аёлни журъат билан семинарга мен жўнатган эдим. Мана – мана буни натижа дейдилар! Нима, телевизорга чиқадиган бошқа шоир топилмаганмиди? Семинарда 150 нафар ёш ижодкор қатнашаётган эди. Демак, Меҳрибонунинг тўртта шеъри Тошкентдаги катта устозларга ҳам маъқул келган.\n1990 йил 19 ноябр.\nДушанба. Мен Жиззахга ишга бордим. Уч нафар семинарчиларим тўлиб-тошиб келиб қолишди. Икром Бўрибоев ҳақида Усмон Азим: “Семинарда қатнашаётган 150 ижодкор орасида мен ўзим учун Икром Бўрибоевни кашф этдим”, депти. Шеърларини нашрга тавсия этиб, кичик сўз боши ёзиб берипти. Меҳрибону билан Ҳабиба: “Шу гапдан сўнг қизлар Икромга ўралашаверишди. Ўғирлатиб қўймайлик, деб иккимиз икки қўлтиғидан олиб, қўриқлаб юрдик”, дейишди. Икки қизни асли жиззахлик Фароғат Камолова “Ёзувчи” нашриётига таклиф қилипти, икковларингни китобларингни битта қилиб чиқарамиз, дейишипти. Хуллас, ҳар учаласи семинарнинг диққат марказида бўлишипти.\nҲабибанинг шеърларини биргалашиб, икки ой давомида сатрма-сатр чизиб, семинарга тайёрлаган эдик. Ниҳоят мен ўз машинкамни унга арзонроқ баҳода сотган, у шу тахлит семинарга тайёрланган эди. Ҳар куни, кун ора шеърларини кўтариб келар, биргалашиб тахлил, таҳрир қилардик.\nИкром – 17 ёшли йигитча – Ғаллаоролнинг Авлиё ота қишлоғидан – бир даста шеърини кўтариб келганда мен аввал эътибор бермаган, кейин икки соат давомида мук тушиб, унинг шеърларини ўқиган ва шу заҳоти ўзим машинкада биратўла республика семинарига йўлланма ёзиб берган эдим.\n– Мен вилоят семинарида қатнашиш учун келган эдим, – деди Икром ҳайрон бўлиб.\n– Вилоятдан ўтдинг. Республикага боравер, – дея уни жўнатиб юбордим.\nМана, Икром ҳам тан олинипти.\nМен дарҳол Жиззах Педагогика институти ректори ёрдамчисига телефон қилиб, воқеани тушунтирдим ва зудлик билан семинар қатнашчиларининг талабалар билан учрашувини ўтказишни таклиф қилдим. Таклифим шу қадар зудлик билан қабул қилиниб, биз ўн дақиқалардан сўнг Пединститутга бориб, 1,5 соатча қизиқарли учрашув ўткиздик. Ёш семинарчиларни таништирдим, уларнинг муваффақиятларини айтдим, агар талантлар бўлса, биз холис хизматга тайёрлигимизни билдирдим. Ёшлар ўз шеъларидан айтиб беришди. Шу тахлит ҳиссиётларга кўмилган ҳолда ёшларни жўнатиб, тушдан сўнг ишхонага қайтиб келдим…\n11/11/2017 at 3:48 AM\nАссалому алайкум.Шароф Рашидовга курсатган хурматлари учун Шавкат Миромоновичга минглаб рахмат.Хакикатда Шароф Рашидов халк суйган рахбар эдилар.Охиратлари обод булсин.\nСоф ўзбек тилида гапирармиш. Ёзиб берилган нарсани тўғри ўқий олмайди-ку.